
Π Ρ Α Κ Τ Ι Κ Ο
(Άρθρο 40 παρ. 1 Κ.τ.Β.)

Στην Αθήνα, σήμερα 28 Ιουλίου 2026, ημέρα Τρίτη και ώρα 13.15 ΄μ.μ., στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Αναστάσιου Μπαρτζώκα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069 - Νέο πλαίσιο για τη συμμόρφωση της Διοίκησης στις δικαστικές αποφάσεις - Λοιπές διατάξεις» (3η συνεδρίαση).     
Στη συνεδρίαση παρέστησαν ο Υφυπουργός Δικαιοσύνης, κ. Ιωάννης Μπούγας, καθώς και αρμόδιοι υπηρεσιακοί παράγοντες.
[bookmark: _Hlk241659403]O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Τριαντόπουλος Χρήστος, Υψηλάντης Βασίλειος – Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Μάντζος Δημήτριος, Πάνας Απόστολος, Τσίμαρης Ιωάννης, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Πολάκης Παύλος, Ξανθόπουλος Θεόφιλος, Παπαηλιού Γεώργιος, Γραμμένος Βασίλειος, Χήτας Κωνσταντίνος, Κουρουπάκη Ασπασία, Ρούντας Γεώργιος, Κωνσταντοπούλου Ζωή, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία και Ψυχογιός Γεώργιος.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης Δημόσιας Τάξης και Δικαιοσύνης, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης, με τίτλο «Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία 2024/1069 - Νέο πλαίσιο για τη συμμόρφωση της Διοίκησης στις δικαστικές αποφάσεις και λοιπές διατάξεις». Στη συνεδρίαση παρίσταται ο Υπουργός Δικαιοσύνης, κύριος Ιωάννης Μπούγας. Είναι η τρίτη συνεδρίαση όπου θα γίνει η κατ’ άρθρον επεξεργασία και εξέταση του σχεδίου νόμου.
Στο σημείο αυτό καλούνται οι Εισηγητές και Ειδικοί Αγορητές να ψηφίσουν επί της αρχής του νομοσχεδίου. Το λόγο έχει η Εισηγήτρια της Πλειοψηφίας, κυρία Άννα Μάνη Παπαδημητρίου.
ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Εισηγήτρια της Πλειοψηφίας): Υπέρ, κύριε Πρόεδρε.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ευχαριστούμε κυρία Παπαδημητρίου. Το λόγο έχει η Εισηγήτρια της Μειοψηφίας κυρία Ευαγγελία Λιακούλη.
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Επιφύλαξη, κύριε Πρόεδρε.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ευχαριστούμε κυρια Λιακούλη. Το λόγο έχει ο Ειδικός Αγορητής της «Ελληνικής Λύσης», κ. Βασίλειος Γραμμένος.
ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Επιφύλαξη για την Ολομέλεια κύριε Πρόεδρε.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ευχαριστούμε. Το λόγο έχει η Ειδικός Αγορητής της «ΝΙΚΗΣ», κ. Γεώργιος Ρούντας.
ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ – “ΝΙΚΗ”»): Ευχαριστώ πολύ κύριε Πρόεδρε. Επιφυλασσόμαστε για την Ολομέλεια.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ευχαριστούμε κύριε Ρούντα. Το λόγο έχει η Ειδική Αγορήτρια της «Πλεύσης Ελευθερίας», η κυρία Έλλη Ρούσσου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Θα την διατυπώσω εγώ, κύριε Πρόεδρε, την ψήφο μας μιας και δεν μας ρωτήσατε.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ωραία, έχετε τον λόγο κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ψηφίζουμε κατά. Με δεδομένο ότι υπό την επιγραφή του νομοσχεδίου που υποτίθεται ότι είναι για τις SLAPP διαδικασίες, υποκρύπτεται μία οργιώδης SLAPP μεθοδολογία και στρατηγική της κυβέρνησης επίσης, μέσα στο νομοσχέδιο υπάρχουν επιλήψιμες διατάξεις. Δύο από αυτές τις ανέφερα εχθές κατά την διαδικασία της ακρόασης των φορέων, μιλώ για τα άρθρα 36 και 37. Θα αναφερθούμε και σήμερα, όπως επίσης, για τις προβλέψεις για τις ιατροδικαστικές υπηρεσίες.
Για άλλη μια φορά έχουμε ένα νομοσχέδιο με οργιώδεις παρεμβάσεις στη δικαιοσύνη, οι οποίες επιχειρείται να κρυφτούν υπό έναν προσφιλή μανδύα.
Κατά λοιπόν, κύριε Πρόεδρε. Ευχαριστώ.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ευχαριστούμε κυρία Πρόεδρε. Το λόγο έχει η Ειδική Αγορήτρια του Κομμουνιστικού Κόμματος Ελλάδος, η κυρία Μαρία Κομνηνάκα. Για την ψήφο σας παρακαλώ.
ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ»): Ευχαριστώ κύριε Πρόεδρε. Επί της αρχής θα καταψηφίσουμε. Για το υπόλοιπο μέρος του νομοσχεδίου κυρίως που έχει πολύ σοβαρές και αντιδραστικές διατάξεις. Έχω πει από την πρώτη τοποθέτηση, ότι το κομμάτι που αφορά τις αγωγές SLAPP, όπως είχαμε τοποθετηθεί στην Ευρωβουλή για την Οδηγία θα πάμε στο παρόν με τις επισημάνσεις που έχουμε κάνει. Ευχαριστώ.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ευχαριστούμε κυρία Κομνηνάκα. Για τον ΣΥΡΙΖΑ θα περιμένουμε τον κύριο Παπαηλιού.
 Συνεπώς, το ως άνω σχέδιο νόμου του Υπουργείου Δικαιοσύνης, γίνεται δεκτό επί της αρχής κατά πλειοψηφία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Με την πλειοψηφία μόνον της Νέας Δημοκρατίας.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κατά πλειοψηφία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ναι, μόνο από τη Νέα Δημοκρατία.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κατά πλειοψηφία. Έχετε τον λόγο, κυρία Άννα Μάνη Παπαδημητρίου για 12΄ λεπτά.
ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Εισηγήτρια της Πλειοψηφίας): Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, πριν εισέλθω στην ημερήσια διάταξη, επιτρέψτε μου να σταθώ σε μια ιδιαίτερα σημαντική εξέλιξη για την πατρίδα μας. Πρόκειται για την ομόφωνη απόφαση της UNESCO να εντάξει τον Όλυμπο στον κατάλογο παγκόσμιας πολιτιστικής και φυσικής κληρονομιάς. Η εξέλιξη αυτή αποτελεί μια ιστορική διεθνή αναγνώριση για ένα μοναδικό μνημείο της φύσης, της ιστορίας και του πολιτισμού μας και είναι αποτέλεσμα των συντονισμένων ενεργειών του Υπουργείου Πολιτισμού και του Υπουργείου Περιβάλλοντος. Ο Όλυμπος, το βουνό που μέσα από τα ομηρικά έπη και την αρχαία ελληνική γραμματεία ταξίδεψε τον ελληνικό πολιτισμό σε ολόκληρο τον κόσμο αναγνωρίζεται πλέον και επίσημα ως αγαθό εξέχουσας οικουμενικής αξίας για την ανθρωπότητα. Πρόκειται για εθνική επιτυχία και ως πολίτης της Πιερίας, αλλά και ως Ελληνίδα αισθάνομαι ιδιαίτερα περήφανη. Ο Όλυμπος πλέον, βρίσκεται στην κορυφή του κόσμου, όπως του αξίζει.
Κυρίες και κύριοι συνάδελφοι, κατά την χθεσινή συνεδρίαση της Επιτροπής μας διατυπώθηκαν οι απόψεις των εκπροσώπων των Φορέων. Εκείνο που αξίζει να επισημανθεί είναι ότι ως επί το πλείστον οι φορείς τοποθετήθηκαν θετικά απέναντι στο νομοσχέδιο, αναγνωρίζοντας την αναγκαιότητα των ρυθμίσεων του. Θέλω μάλιστα να τονίσω ότι αρκετές από τις παρατηρήσεις και τις προτάσεις οι οποίες κατατέθηκαν και κατά το στάδιο της δημόσιας διαβούλευσης, αξιολογήθηκαν από την ηγεσία του Υπουργείου και ενσωματώθηκαν στο τελικό κείμενο του νομοσχεδίου και αυτό αποδεικνύει ότι η Κυβέρνηση λειτουργεί με πνεύμα διαλόγου και βελτιώνει τις νομοθετικές της πρωτοβουλίες, όπου αυτό κρίνεται αναγκαίο.
Εισέρχομαι στην κατ’ άρθρον συζήτηση. Στο πρώτο μέρος του νομοσχεδίου και στα άρθρα 1 έως 19 ενσωματώνεται η Οδηγία 2024/1069 του Ευρωπαϊκού Κοινοβουλίου και του Συμβουλίου της 11ης Απριλίου 2024. Σκοπός των ρυθμίσεων είναι η προστασία των προσώπων που συμμετέχουν στον δημόσιο διάλογο από προδήλως αβάσιμες ή καταχρηστικές δικαστικές διαδικασίες τις λεγόμενες στρατηγικές αγωγές προς αποθάρρυνση της συμμετοχής του κοινού, τις γνωστές SLAPP. Συμπληρώνεται και ενισχύεται το υφιστάμενο πλαίσιο προστασίας της ελευθερίας της έκφρασης και ιδίως της δημοσιογραφίας. Η αναγκαιότητα της ρύθμισης προκύπτει από την ολοένα και συχνότερη εμφάνιση στρατηγικών αγωγών, οι οποίες χρησιμοποιούνται καταχρηστικά με στόχο να αποθαρρύνουν τη συμμετοχή του κοινού και την ελεύθερη έκφραση και την ανάδειξη ζητημάτων δημοσίου ενδιαφέροντος.
Στα άρθρα 2, 3 και 4 προσδιορίζονται το αντικείμενο, το πεδίο εφαρμογής και οι βασικές έννοιες. Εισάγεται ένα ολοκληρωμένο πλαίσιο κανόνων και εγγυήσεων για την αντιμετώπιση των στρατηγικών αγωγών προς αποθάρρυνση της συμμετοχής του κοινού και καθορίζεται ότι οι νέες ρυθμίσεις εφαρμόζονται στις ιδιωτικές υποθέσεις που εκδικάζονται ενώπιον των πολιτικών δικαστηρίων, συμπεριλαμβανομένων των ασφαλιστικών μέτρων και των ανταγωγών, με εξαίρεση τις ποινικές υποθέσεις, τις πράξεις δημόσιας εξουσίας και τη διαιτησία. 
Παράλληλα εισάγονται οι αναγκαίοι ορισμοί για την εφαρμογή του νόμου προσδιορίζοντας ως θέματα δημοσίου συμφέροντος ζητήματα που αφορούν μεταξύ άλλων την δημόσια υγεία, το περιβάλλον, τη διαφθορά και τα θεμελιώδη δικαιώματα. Στο σημείο αυτό αξίζει να επισημάνω ότι οι εκπρόσωποι των φορέων χθες, υπογράμμισαν τη σημασία των ορισμών που εισάγονται επισημαίνοντας ότι η σαφής οριοθέτησή τους θα αποτελέσει έναν ουσιαστικό οδηγό για την ερμηνεία και την ορθή ενιαία εφαρμογή του νέου θεσμικού πλαισίου.
Ιδιαίτερα σημαντική είναι η επιλογή του νομοσχεδίου στο άρθρο 3. Να προβλέψει δηλαδή την εφαρμογή των κανόνων για τις στρατηγικές αγωγές αποθάρρυνσης της συμμετοχής του κοινού σε όλες τις σχετικές δίκες και όχι μόνον στις διασυνοριακές υποθέσεις, όπως επιβάλλει η Οδηγία. Με τον τρόπο αυτό η ελληνική νομοθετική επιλογή επεκτείνει το πεδίο εφαρμογής των δικονομικών εγγυήσεων και στις εσωτερικές υποθέσεις παρέχοντας ευρύτερη προστασία σε όσους συμμετέχουν στον δημόσιο διάλογο και η επιλογή αυτή αξιολογήθηκε ιδιαίτερα θετικά και από τους εκπροσώπους των φορέων. 
Ενδεικτικά η εκπρόσωπος της ΕΣΗΕΑ χαρακτήρισε ιδιαίτερα σημαντική την επέκταση του πεδίου εφαρμογής, επισημαίνοντας ότι η μεγάλη πλειονότητα των στρατηγικών αγωγών εκδηλώνεται στο εσωτερικό παρά σε διασυνοριακό επίπεδο. 
Με το άρθρο 5, εισάγεται ο μηχανισμός της πρώιμης απόρριψης των προδήλως αβάσιμων ή απαράδεκτων καταχρηστικών αγωγών με στόχο την άμεση προστασία του εναγομένου από μακροχρόνιες και καταχρηστικές δικαστικές διαδικασίες.  Ειδικότερα παρέχεται στον εναγόμενο το δικαίωμα να ζητήσει εντός 30 ημερών από την επίδοση της αγωγής την απόρριψή της σε πρώιμο στάδιο. Η σχετική αίτηση εκδικάζεται με ταχεία διαδικασία, με σύντομες προθεσμίες για τον ορισμό δικασίμου και την έκδοση Απόφασης χωρίς δυνατότητα αναβολής, ενώ παράλληλα διασφαλίζεται το δικαίωμα του ενάγοντος να εκθέσει τις απόψεις του. Σε περίπτωση απόρριψης της αίτησης η κύρια δίκη συνεχίζεται κανονικά με ειδικές δικονομικές προθεσμίες, ώστε να αποφεύγονται περαιτέρω καθυστερήσεις. 
Με το άρθρο 6 παρέχεται στον εναγόμενο, καθώς και στον υπέρ αυτού παρεμβαίνοντα η δυνατότητα να ζητήσει την απόρριψη της αγωγής ως καταχρηστικής όταν αυτή δεν αποσκοπεί στην πραγματική προστασία δικαιώματος, αλλά στην αποθάρρυνση της συμμετοχής στον δημόσιο διάλογο. Η καταχρηστικότητα θεμελιώνεται με βάση τις ενδείξεις του άρθρου 4, όπως η ανισορροπία ισχύος μεταξύ των διαδίκων, ο δυσανάλογα χαρακτήρας των αξιώσεων ή η χρήση κακόπιστων δικονομικών πρακτικών. Το αίτημα υποβάλλεται με τις προτάσεις σύμφωνα με τους κανόνες της πολιτικής δίκης, ώστε το δικαστήριο να διαθέτει πλήρη εικόνα της υπόθεσης πριν αποφανθεί. 
Παράλληλα με το άρθρο 7 προβλέπεται η αντιστροφή του βάρους απόδειξης στο στάδιο της πρώιμης απόρριψης με αποτέλεσμα ο ενάγων να οφείλει να αποδείξει άμεσα το παραδεκτό και το βάσιμο της αγωγής του. Με την ρύθμιση αυτή ενισχύεται η αποτελεσματική προστασία από τις στρατηγικές αγωγές και εξισορροπείται η θέση των διαδίκων. 
Στη συνέχεια στα άρθρα 8,9,10,11 προβλέπονται η επιβολή εγγυοδοσίας από τον ενάγοντα για την προστασία του εναγομένου από καταχρηστικές αγωγές, η επιβάρυνση του ενάγοντος με τα δικαστικά έξοδα καθώς και η δυνατότητα δημοσίευσης της Απόφασης και επιβολής χρηματικής ποινής και η ταχεία εκδίκαση της πρόωρης απόρριψης με δυνατότητα μόνον έφεσης, σύντομης προθεσμίας και κατά προτεραιότητα εκδίκαση από το Εφετείο. 
Μία ιδιαίτερα σημαντική ρύθμιση του άρθρου 12, είναι η δυνατότητα συμμετοχής τρίτων φορέων στη δικαστική διαδικασία υπέρ του εναγομένου. Ενώσεις, οργανώσεις, συνδικαλιστικοί φορείς και άλλες νομικές οντότητες μπορούν να παρεμβαίνουν ενισχύοντας έτσι, τη θέση του εναγομένου μέσω εξειδικευμένης υποστήριξης. 
Στη συνέχεια στα άρθρα 20 έως 32 του Δεύτερου Μέρους, θεσπίζεται νέο πλαίσιο για την συμμόρφωση της διοίκησης από δικαστικές αποφάσεις με πρόβλεψη πειθαρχικής, ποινικής και αστικής ευθύνης των αρμοδίων οργάνων. 
Με την προτεινόμενη ρύθμιση αναμορφώνεται η διαδικασία συμμόρφωσης της διοίκησης προς τις δικαστικές αποφάσεις με στόχο την επιτάχυνση και την ενίσχυση της αποτελεσματικότητάς της. Προβλέπεται η υποβολή αίτησης συμμόρφωσης μετά την παρέλευση τριμήνου από την επίδοση της Απόφασης παρέχοντας έτσι και στον υπόχρεο φορέα εύλογο χρόνο για την οικειοθελή συμμόρφωσή του. 
Παράλληλα ενισχύεται ο ρόλος του Συμβουλίου Συμμόρφωσης το οποίο αποκτά διευρυμένες αρμοδιότητες για τον προσδιορισμό των αναγκαίων ενεργειών του αρμοδίου οργάνου και των προσωρινών μέτρων που απαιτούνται για την ολοκλήρωση της συμμόρφωσης. Ο υπόχρεος φορέας εκπροσωπείται στη διαδικασία από αρμόδιο υπηρεσιακό εκπρόσωπο και δεν αποκλείεται και συμπαράσταση με νομικό συμπαραστάτη.
Επιπλέον, προβλέπεται η επιβολή χρηματικών κυρώσεων σε περίπτωση μη ή πλημμελούς συμμόρφωσης, καθώς και η δυνατότητα παροχής διευκρινίσεων προς τους υπόχρεους φορείς και με τις ρυθμίσεις αυτές επιδιώκεται η αποτελεσματικότερη λειτουργία του μηχανισμού συμμόρφωσης και η έγκαιρη εκτέλεση των δικαστικών αποφάσεων.
Στη συνέχεια στα άρθρα 33 έως 57, περιλαμβάνονται οργανωτικές και λειτουργικές παρεμβάσεις που αποσκοπούν στην αποτελεσματικότερη λειτουργία των δικαστηρίων, στην προσαρμογή του θεσμικού πλαισίου στο νέο Δικαστικό Χάρτη και στη βελτίωση της ποιότητας και της ταχύτητας απονομής της δικαιοσύνης.  Ρυθμίζονται ζητήματα στελέχωσης της Επιτροπής Παρακολούθησης Εφαρμογής του Οδικού Χάρτη, της γραμματειακής υποστήριξης  του γραφείου των ευρωπαίων εντεταλμένων εισαγγελέων και της θητείας των διοικήσεων των δικαστηρίων. 
Παράλληλα θεσπίζονται μεταβατικές διατάξεις για την ομαλή εφαρμογή του νέου Δικαστικού Χάρτη, ρυθμίσεις για απολυθέντες δικαστικούς λειτουργούς, καθώς και για τις μισθώσεις ακινήτων που στεγάζουν δικαστήρια και τις δομές «Σπίτι του Παιδιού». 
Το Κεφάλαιο Γ’ με τα άρθρα 41,42 ρυθμίζει ειδικά ζητήματα ποινικής διαδικασίας και αρμοδιότητας του Ελεγκτικού Συνεδρίου και στο Κεφάλαιο Δ’ αναμορφώνεται η βαθμολογική ένταξη των δικαστικών υπαλλήλων και ρυθμίζονται ζητήματα υπηρεσιακής κατάστασης. 
Κυρίες και κύριοι συνάδελφοι, το παρόν νομοσχέδιο περιέχει μια εμβληματική πρωτοβουλία, καθώς στο άρθρο 43 προβλέπεται η εισαγωγή πολυτέκνων σε ποσοστό 16% στις θέσεις που προκηρύσσονται για τους δικαστικούς υπαλλήλους και όπως δήλωσε και κατά την χθεσινή ακρόαση των φορέων ο Αντιπρόεδρος του Γενικού Συμβουλίου της Ανώτατης Συνομοσπονδίας Πολυτέκνων Ελλάδος, η νομοθέτηση ενός πάγιου αιτήματος της Συνομοσπονδίας των Πολυτέκνων τιμά την πολιτική ηγεσία του Υπουργείου Δικαιοσύνης.
Περαιτέρω στο Κεφάλαιο Ε’ άρθρα 56,57 παρέχεται η δυνατότητα εξ αποστάσεως παράστασης ενώπιον του Συμβουλίου της Επικρατείας και διευρύνεται η δυνατότητα έκδοσης επίσημης ανακοίνωσης για το περιεχόμενο δικαστικών αποφάσεων ενισχύοντας τη διαφάνεια και τον εκσυγχρονισμό της δικαστικής λειτουργίας και στη συνέχεια στα άρθρα 58 έως 65, αναφέρονται δικαστικές διαδικασίες, δικαστική συνεργασία και προστασία θυμάτων και εδώ θα ήθελα λίγο να σταθώ στο άρθρο 61 το οποίο δίνει τη δυνατότητα αναγνώρισης κυριότητας λόγω έκτακτης χρησικτησίας επί ακινήτων με την ένδειξη αγνώστου ιδιοκτήτη. Η διάταξη αφορά ακίνητα που εμφανίζονται στο Κτηματολόγιο ως αγνώστου ιδιοκτήτη και για τα οποία έχει ασκηθεί αγωγή αναγνώρισης κυριότητας λόγω έκτακτης χρησικτησίας.
Προβλέπεται υποχρεωτική αρχική συνεδρία διαμεσολάβησης πριν από την συζήτηση της αγωγής με πιστοποιημένο κτηματολογικό διαμεσολαβητή, ο οποίος μάλιστα θα είναι και νομικός, όπως ανακοίνωσε και χθες ο κ. Υφυπουργός κάνοντας δεκτή σχετική πρόταση των φορέων και εφόσον, το ελληνικό Δημόσιο δεν προβάλει δικαιώματα επί του ακινήτου συντάσσεται πρακτικό διαμεσολάβησης και καταχωρίζεται στο Κτηματολόγιο με αιτία κτήσης την έκτακτη χρησικτησία. 
Πρόκειται για μία ρύθμιση, η οποία διευκολύνει την εξωδικαστική επίλυση, περιορίζει την επιβάρυνση των δικαστηρίων και ενισχύει την ασφάλεια των κτηματολογικών εγγραφών, καθώς απαιτεί τη θέσπιση σαφούς προδικαστικής διαδικασίας. 
Τέλος, στα άρθρα 84 έως 101 περιλαμβάνονται λοιπές διατάξεις του Υπουργείου Δικαιοσύνης και άλλων υπουργείων που αφορούν μεταξύ άλλων την πειθαρχική διαδικασία στο Δημόσιο, ζητήματα δημόσιας διοίκησης, την προετοιμασία της ελληνικής προεδρίας του Συμβουλίου της Ευρωπαϊκής Ένωσης, την προστασία της ψυχικής υγείας ανηλίκων και τη σύσταση της ενιαίας ψηφιακής πύλης πληρωμών.
[bookmark: _Hlk243393635]Κυρίες και κύριοι συνάδελφοι, κλείνοντας θέλω να τονίσω ότι πρόκειται για ένα σχέδιο νόμου που κινείται σε θετική κατεύθυνση καθώς ενισχύει την προστασία της ελευθερίας της έκφρασης και της συμμετοχής στον δημόσιο διάλογο παρέχοντας ουσιαστικές εγγυήσεις απέναντι σε καταχρηστικές δικαστικές διαδικασίες. Με την ενσωμάτωση της Οδηγίας, αλλά και την επέκταση των ρυθμίσεων στις εσωτερικές υποθέσεις διαμορφώνεται ένα σύγχρονο και αποτελεσματικό πλαίσιο προστασίας και γι’  αυτό σας καλώ να το υπερψηφίσετε. 
[bookmark: _Hlk243641713]ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει  η Εισηγήτρια της Μειοψηφίας, η κυρία Ευαγγελία Λιακούλη. 
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Κυρίες και κύριοι συνάδελφοι, κύριε Υπουργέ κατ’ αρχάς προ πάσης συζητήσεως συζητήσεως θέλω να θέσω ένα θέμα, κύριε Υπουργέ, στο οποίο πρέπει να απαντήσετε σήμερα διότι περνούν και πέρασαν οι ημέρες και οδεύουμε προς τα τέλη του μήνα και στο κλείσιμο των συνεδριάσεων τουλάχιστον, της Βουλής. 
Όπως γνωρίζετε έχει διαρρεύσει στη δημοσιότητα και έχει απασχολήσει εκτενώς τον δημόσιο διάλογο ότι η Κυβέρνησή σας προτίθεται να φέρει τροπολογία προκειμένου να διαχωρίσει τον Tal Dilian από τους υπόλοιπους κατηγορουμένους και ήδη καταδικασθέντες στην υπόθεση των υποκλοπών μάλιστα, στον δημόσιο διάλογο δόθηκε και το χρονοδιάγραμμα ότι αυτό θα γίνει τέλη του μήνα στο τελευταίο νομοσχέδιο πριν κλείσει η Βουλή.
Καλά, υποψιασμένοι είμαστε, δεν είναι η πρώτη φορά που θα το κάνετε αυτό, τα ερανιστικά και αυτά τα κρυφά της νύχτας τα καμώματα που βλέπει η μέρα και γελά τα κάνετε συχνά, πυκνά στην επταετία σας. Τώρα, εμείς θέλουμε μία σαφή απάντηση. Υπάρχει περίπτωση, κύριε Υπουργέ, να φέρετε τέτοια τροπολογία που να διαχωρίζει τη θέση του Ταλ Ντίλιαν και μάλιστα διαβάσαμε ότι με το επιχείρημα της ετεροδικίας, σκέφτεστε να πάτε τον Ντίλιαν στην πατρίδα του να δικαστεί σε δεύτερο Βαθμό και να καταγραφεί σε εμάς ως αθώος. Είναι κι αυτό το σενάριο. Εγώ δεν προσχωρώ σε αυτό το σενάριο ούτε στα σενάρια. Τροπολογία για το θέμα αυτό, το Υπουργείο Δικαιοσύνης στο δικό μας νομοσχέδιο την τελευταία εβδομάδα που είναι ανοιχτή η Βουλή, θα φέρετε ναι ή όχι; Θέλουμε μία σαφή και κατηγορηματική απάντηση από εσάς. 
Το δεύτερο που θέλω να επισημάνω σε συνέχεια της Εισηγήτριας της Πλειοψηφίας, της αξιότιμης συναδέλφου της κυρίας Μάνη που είναι σχεδόν συντοπίτισσα, όμοροι οι δύο νόμοι μας, εμείς έχουμε τον Θεσσαλικό Όλυμπο και η κυρία Μάνη τον Πιερικό Όλυμπο τους οποίους φιλοδοξούμε τα κομμάτια του Ολύμπου να τα ενώσουμε με την καινούργια προοπτική που η UNESCO μετά την αναγνώριση και μάλιστα με μία ομόφωνη απόφαση, αυτό πρέπει να το λέμε γιατί είναι πολύ σημαντικό για το πολιτιστικό και περιβαλλοντικό αυτό μνημείο, τον Όλυμπό μας,  θεωρούμε ότι δίνει πολύ μεγάλη προοπτική. Εκτός από τα υπουργεία που βεβαίως, σ’ αυτήν την ιστορία πρωτοστάτησαν διαχρονικά γιατί δεν είναι τωρινό μόνον το αίτημα, έχει πάρα πολλά χρόνια και σε όλες τις προηγούμενες διοικήσεις και σε όλες τις προηγούμενες κυβερνήσεις προστίθεται και η δική μας η πολύ μεγάλη προσπάθεια, όταν το Νοέμβριο του 2024 σε αυτήν την Αίθουσα και στον κ. Κουμουτσάκο, ως αντιπροσώπου αυτής της προσπάθειας, το ΠΑ.ΣΟ.Κ. και εγώ προσωπικά παρακάλεσα, ζήτησα, αιτήθηκα να βγει ο φάκελος από το συρτάρι. Νιώθουμε, λοιπόν, σήμερα ότι αυτή η προσπάθειά μας έχει ευοδωθεί τουλάχιστον, είναι η αφετηρία για έναν Όλυμπο που κατά τα άλλα, έχει αφεθεί στην τύχη του και σε επίπεδο έργων και σε επίπεδο οράματος και σε επίπεδο προοπτικής. Ας αποτελέσει αυτό λοιπόν, την αφετηρία μιας άλλης κατάστασης για τον Όλυμπο.
Εχθές ζήσαμε μια εξαιρετικά ενδιαφέρουσα συζήτηση με τους φορείς έξω από τα δόντια σας τα είπαν, κύριε Υπουργέ, φαντάζομαι ότι κρατήσαμε πολλές σημειώσεις. Έχετε να φέρετε.
[bookmark: _Hlk243641235]ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Σε εσάς τα είπαν.
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Τι είπατε; 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Μόνον σε εσάς τα είπαν.
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Σε μας τα είπαν έξω από τα δόντια; Αυτά καταλάβατε;
 ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Από τα πρακτικά.
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Τα πρακτικά πήραμε κι εμείς. Άλλα πρακτικά πήρατε εσείς;
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):  Στα πρακτικά θα δείτε τι σας είπαν.
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Να δούμε εμείς τι μας είπαν; Καταρχάς, κοιτάξτε, επειδή ξεκινάτε έτσι και μου λέτε να δούμε τι μας είπαν, δεν ξέρω γιατί έχετε αυτό το ύφος το επιθετικό εκτός, εάν είναι επειδή είστε πληγωμένος απ’ αυτά που ακούσατε. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): 
(Ομιλεί εκτός μικροφώνου)
[bookmark: _Hlk243393691]ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Μάλιστα, για αυτά. 
Δεν τολμήσατε ούτε ιατροδικαστή να καλέσετε και μας τα λέτε κιόλας; Τι μας λέτε; Πείτε πρώτα για τον Ντίλιαν και μετά πείτε γιατί δεν καλέσετε έναν ιατροδικαστή και επειδή προκαλείτε ορίστε, το καταθέτω στα Πρακτικά συνάδελφοι και παρακαλώ να το πάρετε όλοι να το δείτε. Οι 22 από τους 28 ιατροδικαστές σας έκαναν επιστολή στις 20-07-2026 και τι σας λένε; Δεν την ξέρετε αυτήν την επιστολή που έκαναν στο Υπουργείο σας, στον κύριο Φλωρίδη και σε εσάς; Γιατί την αποκρύψατε από την Επιτροπή; Γιατί;
 Τι σας λένε, λοιπόν;  Σας λένε για τις κτηνιατροδικαστικές πράξεις. Σας λένε για το χάος που επικρατεί, για το πώς καταντήσατε τις ιατροδικαστικές υπηρεσίες και το ότι είναι ανομολόγητο αυτό που κάνετε, πρωτοφανές. Δύο επιστήμες να τις συγχέετε, δεν ξέρετε τι σας γίνεται -λένε- οι 22 από τους 28, και μας λέτε κιόλας; Για πείτε μας σήμερα λοιπόν, εσείς κύριε Υπουργέ που λέτε ότι τα έλεγαν σε εμάς οι φορείς, γιατί δεν καλέσατε έναν ιατροδικαστή;
 Κύριε Πρόεδρε, δεν ζητήσαμε, το ΠΑ.ΣΟ.Κ. δεν ζήτησε να κληθεί η Ελληνική Ιατροδικαστική Εταιρεία και δεν φέρατε ούτε έναν; Φοβάστε και μάλιστα όλως τυχαίως να πω και το άλλο και προσέξτε τώρα γιατί έχω περισσότερα στοιχεία να δώσω στη δημοσιότητα.
Αποκαλύψατε χθες και τα δελτία ειδήσεων ήταν γεμάτα με αυτόν που συλλάβατε, τον επίορκο ιατροδικαστή στα Χανιά και το ξέρετε τέσσερις μήνες τώρα και έχετε πραγματογνώμονες ιατροδικαστές που σας το λένε και απορούν. Τηλεφωνούν σε εμάς και μας λένε «Μα, το ήξερε το Υπουργείο εδώ και μήνες πως επέλεξε τη χθεσινή μέρα το Υπουργείο να το βγάλει;»
Κατεργαριά  για να σκεπάσετε αυτά τα ανομήματα. Πάρτε την επιστολή να την δώσετε, παρακαλώ πολύ, στον κύριο Υπουργό.
[bookmark: _Hlk236140172](Στο σημείο αυτό, η κυρία Λιακούλη, καταθέτει το έγγραφο στην γραμματεία της Επιτροπής για τα Πρακτικά) 
Οι 22 από τους 28 ιατροδικαστές, δεν έχετε αφήσει ρουθούνι στην Ιατροδικαστική Υπηρεσία. Παραιτείται ο ένας μετά τον άλλον. Τα έχετε κάνει όλα μπάχαλο. Δεν λειτουργούν τι στην Πάτρα τι στην Κρήτη τι παντού, τι  αναπληρώσεις, τι  δεν έχετε και στο τέλος της ημέρας, τι μας είπατε; Μας είπατε ότι θα κάνετε τις ιατροδικαστικές υπηρεσίες κτηνιατροδικαστές. 
Εμείς δεν ακούσαμε, κύριε Υπουργέ, τους εκπροσώπους των φορέων; Τι σας είπε η κυρία Τραχήλη του Πανελλήνιου Κτηνιατρικού Συλλόγου; Τι σας η κυρία Τραχήλη; Για διαβάστε λίγο τα Πρακτικά ή περάσατε τις σελίδες έτσι, επειδή δεν σας συμφέρει; Σας είπε πρωτοφανές, σας είπε ότι μπερδέψατε, δεν ξέρετε τι γίνεται στο Υπουργείο, σας είπε ότι δεν είναι δυνατόν να μπερδεύετε την ιατροδικαστική με την κτηνιατροδικαστική ή η καθηγήτρια η κυρία Ψάλλα, τι σας είπε; Το ίδιο δεν σας είπε; 
Σας είπε ότι είναι δύο τελείως χωριστά αντικείμενα και πείτε μας τους κτηνιάτρους που θα πάρετε αυτούς που λέτε τους 15 -εάν δεν κάνω λάθος τον αριθμό- θα τους τοποθετήσετε σε ποιες υποδομές, κύριε Υπουργέ; Σε ποιες; Κάνετε κτηνιατροδικαστικές υποδομές ή θα πάτε την κτηνιατροδικαστική στην ιατροδικαστική των ανθρώπων; Απλά πραγματάκια. Μπερδέψατε  το μυαλό σας και χθες κάψατε και τους φορείς, τους κάψατε τον σκληρό, δεν μπορούσαν οι άνθρωποι να απαντήσουν σε αυτά που ρωτούσαν και ξαναρωτούσαν και άλαλα τα χείλη σας. Μία απαντησούλα δεν δώσατε στο τέλος στους φορείς, γιατί; Πήγατε να συσκεφθείτε πάλι να δείτε πως θα κουλαντρίσετε τους 22 από τους 28, γι’ αυτό. 
 Πάρετε παρακαλώ πάρα πολύ και τις απόψεις του κ. Δημήτρη Τόντη του καθηγητή Παθολογικής Ανατομικής των Ζώων της Κτηνιατροδικαστικής. Λίγους έχετε από αυτούς, αλλά σιγά μην τους καλούσατε εδώ να σας πουν. Παρακαλώ, στα Πρακτικά.
 (Στο σημείο αυτό, η κυρία Λιακούλη, καταθέτει το έγγραφο στην γραμματεία της Επιτροπής για τα Πρακτικά) 
Για να δείτε το χάος, το μπάχαλο. Δεν κατάλαβε κανένας ποιες υποδομές έχετε, που θα τους πάτε, εάν τα ζώα μαζί με τους ανθρώπους θα επιδέχονται ιατροδικαστικές και κτηνιατροδικαστικές ταυτόχρονα πράξεις, όπως το έχετε στο νομοσχέδιο σας λοιπόν, αφήστε αυτούς τους βερμπαλισμούς και διορθώστε το διότι, έχετε εκτεθεί ανεπανόρθωτα με αυτά που γράφετε και γράμματα τουλάχιστον, διαβάζουμε μέχρι τώρα καλά λέει η κοινή γνώμη και οι φορείς καλά τα διάβασαν, μόνον εσείς δεν τα εξηγήσατε καλά. 
Πάμε στα υπόλοιπα, λοιπόν. Στα άρθρα με τις αγωγές SLAPP σας το είπαν, δεν χρειάζεται να πω παραπάνω τα είπαμε από την πρώτη συζήτηση, δεν έχετε μεταβατικές διατάξεις. Θα κάνετε μεταβατικές διατάξεις, ναι ή όχι; Αυτοί που τώρα βρίσκονται στο επίκεντρο, στο στόμα του καρχαρία θα κάνετε κάτι γι’ αυτούς; Ναι ή όχι; Θα έχετε μεταβατικές διατάξεις; 
Η Οδηγία είναι του 2024 και μην επαίρεστε τόσο πολύ για τις SLAPP αγωγές σας ακούω κιόλας στα panel, εμείς για τις SLAPP αγωγές και εμείς για τις SLAPP αγωγές και λοιπά, εξέπνευσε η προθεσμία στις 15 Ιουλίου. Για πείτε στον κόσμο, 15-07-2026 η  Ευρωπαϊκή Επιτροπή σας έστειλε προειδοποιητική επιστολή στη χώρα μας για κυρώσεις λόγω της καθυστέρησης από το έτος 2024; Αμάν κάναμε για να το φέρετε μας βγάλατε την ψυχή στα δόντια, που λέει και ο λαός, για να φέρετε τις αγωγές SLAPP. Δεν θέλατε, δεν θέλατε, δεν θέλατε. Πείσμα, πείσμα, τα στηλώσατε μέχρι να σας κάνουμε κοινοβουλευτική Ερώτηση όλοι μαζί, τον Φεβρουάριο, σας την κατέθεσα προχθές. Τον Φεβρουάριο το ΠΑ.ΣΟ.Κ. ήρθε συντεταγμένα και σας είπε δεν μπορείτε να καθυστερείτε άλλο, κύριε Υπουργέ λοιπόν; Σας έκανε και σύσταση μετά την δική μας Ερώτηση η Ευρωπαϊκή Επιτροπή και τότε, δεήσατε να μας φέρετε για τις SLAPP αγωγές. 
Επειδή θέλετε προφανώς, κάποιους να τους βάλετε στο στόχαστρο και καταλάβαμε ποιοι είναι με ποιους γι’ αυτό, βάλτε μεταβατικές διατάξεις γι’ αυτούς που τώρα είναι στο μάτι του κυκλώνα. Βάλτε και γι’ αυτούς μεταβατικές διατάξεις για να δείξετε τουλάχιστον, όχι τίμιοι, να φανείτε ότι προσπαθείτε να είστε τίμιοι. Επίσης, αυτό που θέλω να πω είναι ότι χρειάζεται στον προσδιορισμό των εννοιών και των διαδικασιών της Οδηγίας καλύτερη τυποποίηση στον νόμο. Η καταχρηστικότητα της αγωγής μπορεί ακριβώς να τυποποιηθεί και ως λόγος πρώιμης απόρριψης της αγωγής. Παρακαλώ πάρα πολύ, αυτό, κύριε Υπουργέ, είναι σημαντικό. Θέλω να σημειωθεί. Στο ίδιο στάδιο επίσης, της πρώιμης απόρριψης, χρειάζεται μεγάλη προσοχή στην κατανομή του βάρους απόδειξης. Το είπαμε από την πρώτη ώρα. 
Τι εννοώ, αυτό θα το εξηγήσω, συνάδελφοι. Σύμφωνα με το νομοσχέδιο ο ενάγων είναι εκείνος που αποδεικνύει ότι η αγωγή του δεν είναι προδήλως αβάσιμη, ο εναγόμενος όταν ζητά, όμως, την πρόωρη απόρριψη υποχρεούται να προσκομίσει αποδεικτικά μέσα προς τούτο. Προσέξτε το, αυτό. Χρειάζεται προσοχή λοιπόν, να μην υπάρχει ουσιαστική αντιστροφή του βάρους απόδειξης, αλλά και να μην φτάνουμε στο παράδοξο να θεωρείται ότι κατ’ ουσίαν οι ισχυρισμοί του εναγόμενου κρίθηκαν και απορρίφθηκαν ήδη από το στάδιο της εξέτασης της πρώιμης απόρριψης συνεπώς, ειδικά κάθε αιτιολογημένη αίτηση εκ μέρους του εναγομένου, θα πρέπει να θεωρείται επαρκής για το παραδεκτό και βάσιμο της αίτησης. 
Επίσης, να διευκρινισθεί πώς προχωρούν παράλληλα τα δύο στάδια. Η αγωγή δηλαδή και η αίτηση πρώιμης απόρριψης επί της οποίας μάλιστα χωρεί έφεση, αν απορριφθεί. Προσέξτε, εδώ μπέρδεμα. Για να μιλήσουμε καθαρά δικονομικά σημειώστε και αυτό, τροποποιείτε για μία ακόμη φορά το 237 αυτό το περιβόητο, το περιλάλητο, το κατακαημένο 237 του Κώδικα Πολιτικής Δικονομίας για την τακτική διαδικασία εδώ, όμως, ορίζοντας ειδικά άλλες προθεσμίες για την προσκόμιση αποδεικτικών μέσων δηλαδή κομφούζιο, δηλαδή ανασφάλεια δικαίου, δηλαδή παίρνει κάποιος να διαβάσει τη διάταξη κάνει το σταυρό του και μία βαριά προσευχή στον άγιο που πιστεύει.
Περνάω στο Κεφάλαιο για τη συμμόρφωση με τις δικαστικές Αποφάσεις. Τώρα, εσείς μιλάτε για τη συμμόρφωση των δικαστικών Αποφάσεων; Θέλω να πω δύο κουβέντες εδώ και μου στέκεστε στο λαιμό σαν καρύδι, το ότι ακόμα δεν έχετε ενημερώσει τον Ανδρουλάκη γιατί τον παρακολουθήσατε μετά από απόφαση του ΣτΕ, που εσείς την γράψατε.
Παρακαλώ, κύριε Πρόεδρε, δώστε μου λίγο χρόνο. Ακούω τον κτύπο. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):  Είναι του συστήματος, κυρία Λιακούλη. Παρακαλώ συνεχίστε.
[bookmark: _Hlk243641288]ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Περνάω λοιπόν, για τις δικαστικές αποφάσεις και λέω μόνον τούτο. Εσείς οι ίδιοι το ΣτΕ (Συμβούλιο της Επικρατείας) δεν το σέβεστε. Το γράφετε στα παλαιότερα των υποδημάτων και έρχεστε στη Συνταγματική Αναθεώρηση που ήμουν πάλι σ’ αυτήν την αίθουσα να μας μιλάτε για καλή νομοθέτηση εσείς, κακά παιδιά. Κάνουμε εμείς, καλή νομοθέτηση και μας είπατε και για κάτι εσωκομματικές δημοκρατίες θου Κύριε, φυλακήν τω στόματί μου να μην μιλήσω για την εσωκομματική σας δημοκρατία, αλλά να πω όμως ότι περιμένουμε από το Υπουργείο να περιλαμβάνονται στο νομοσχέδιο και πρωτοβουλίες για την ενίσχυση της διοίκησης όπως τουλάχιστον, την στελέχωση του Νομικού Συμβουλίου του Κράτους που σας τη ζητάνε οι ίδιοι προκειμένου να καταστεί δυνατή η εφαρμογή των αποφάσεων. 
Είναι ένας προβληματισμός που τον έθεσε η Ένωση Διοικητικών Δικαστών και το αντιλαμβάνομαι πλήρως ότι έχουν δίκιο γιατί αλλιώς χωρίς εργαλεία δεν γίνεται εκτός απλά, εάν θέλετε να πείτε μια εξυπνάδα και να την αφήσετε στον αέρα μόνη της, δεν πρόκειται ποτέ να εφαρμοστεί. 
Να μας εξηγήσετε επίσης, κύριε Υπουργέ, τους λόγους στελέχωσης της Επιτροπής με επίτιμους δικαστικούς λειτουργούς. Καλά, τόσο σάλιο χύθηκε και τόσο μελάνι μαζί, στη Συνταγματική Αναθεώρηση να μιλάμε για την αφυπηρέτηση των δικαστικών που δεν πρέπει να εμπλέκονται σε δημόσιες θέσεις και δεν πρέπει να αποτελούν προέκταση των κυβερνητικών και λοιπά επιτροπών και λοιπά τούτο εδώ, το πράγμα τι είναι; Πάλι το ίδιο δεν κάνετε; Δηλαδή, πραγματικά είστε ανεπίδεκτοι, ανεπίδεκτοι αν και συζητήσεις και συνταγματικές αναθεωρήσεις και λοιπά, όταν λέμε η απαγόρευση κατάληψης δημοσίων θέσεων που δικαστικούς μετά την αφυπηρέτηση, δεν πρέπει να καταλαμβάνει κάθε δημόσια θέση ή μιλούσατε μόνον για τις κυβερνητικές θέσεις; Γιατί, όταν ερχόταν η ώρα να μιλήσετε γι’ αυτό το ανακατεύατε, το μπουρδουκλώνατε και κανείς δεν καταλάβαινε τι ήθελε να πει ο ποιητής εσείς ως σημερινός ποιητής πείτε μας.
Το άρθρο 37 για την παράταση της θητείας των συμβουλίων διοίκησης των δικαστηρίων και των διευθυνόντων τις εισαγγελίες. Τι κάνετε εδώ; Παίρνετε μία θητεία από διετή και την κάνετε τριετή μονομερώς μέχρι της 30/09/2027 πώς το κάνετε αυτό; Μια παράταση με την οποία καταργείται το αυτοδιοίκητο, όπως σας λένε οι δικαστές και τι τους απαντάτε; Για απαντήστε τους σας παρακαλώ πολύ, σε αυτό το επιχείρημα. Σημειώστε το και αυτό.
 Στα θέματα των δικαστικών υπαλλήλων, όπως κάνατε με τους ιατροδικαστές. Τι φοβηθήκαμε και δεν καλέσατε τους υπαλλήλους, τους δικαστικούς; Επειδή απεργούν, απέχουν μέρα παρά μέρα; Επειδή κινδυνεύουν όχι μόνον με burn out στη δουλειά τους πλέον που είναι όλοι με υπερκόπωση, με καρδιακά, με εγκεφαλικά -τους ξέρουμε τους ανθρώπους εμείς οι ενεργοί της δικηγορίας χρόνια ολόκληρα- γιατί δεν καλέσατε έναν από τούτους να μας πουν την αλήθεια τους για την καθημερινότητά τους; Εντυπωσιάζομαι πραγματικά που δεν τους καλέσατε, αν και γνωρίζουμε με το υπόμνημά τους οι δικαστικοί υπάλληλοι ακριβώς τι θέλουν.
Επίσης, στο άρθρο 57 στην διάταξη για την έκδοση ανακοίνωσης για το περιεχόμενο της απόφασης από όλους τους δικαστικούς σχηματισμούς του Συμβουλίου της Επικρατείας είναι προβληματικό, κύριε Υπουργέ. Να σας πω γιατί θεωρούμε ότι είναι προβληματικό; Γιατί στην πραγματικότητα εμείς, γνωρίζουμε πρώτιστα, λαμβάνουμε γνώση και σχολιάζουμε από ένα Δελτίο Τύπου. Πόσο επικίνδυνο είναι αυτό για μία δικαστική απόφαση; Χωρίς δηλαδή να έχει δημοσιοποιηθεί το σκεπτικό μιας δικαστικής απόφασης. Πρώτη φορά το κάνετε και αυτό πιρουέτες πραγματικά πιρουέτες. Το Δελτίο τύπου δεν μπορεί να υποκαθιστά το σκεπτικό της υπόθεσης, δεν μπορούμε να φτάνουμε να γίνεται εκτενής δημόσιος διάλογος πριν αυτό δημοσιευθεί.
Για τον Κώδικα Πολιτικής Δικονομίας ο κόφτης στις αναίρεσης στο άρθρο 59, αφήστε αυτά τα περί τρίτου Βαθμού και λοιπά, η αναίρεση δεν είναι τρίτος Βαθμός αυτοί  που έχουμε τελειώσει τουλάχιστον, το πρώτο έτος της Νομικής επιτυχώς, ξέρουμε ότι είναι το αναφαίρετο δικαίωμα πρόσβασης στη δικαιοσύνη, νομιμότητας και εφαρμογών του κράτους δικαίου. Σφοδρές διαμαρτυρίες από την Ολομέλεια των δικηγορικών συλλόγων πώς απαντάτε αλήθεια, σε αυτό; Πώς απαντάτε; Επίσης, είδαμε τις αντιδράσεις των ίδιων των δικαστών. Βελτιώσατε τη διάταξη σε σχέση με τη διαβούλευση, την κάνατε εκεί την μαστοριά σας για να μην σας πούμε ότι δεν κάνατε απολύτως τίποτα, όμως, τελικά το αντικείμενο της δίκης με βάση το τι τελικά εκδικάζεται σε σχέση με την απόφαση δεν το διορθώσατε άρα, εάν μια απόφαση θα είναι ή όχι αμετάκλητη θα εξαρτάται από το πρωτοδικείο και το εφετείο και το τι θα επιδικαστεί. Αυτό σωστό δεν είναι.
 Για την πλατφόρμα επαναπροσδιορισμού των ανακοπών. Τι περισσότερο εμείς να πούμε, κύριε Υπουργέ, από όσα σας έχουμε πει; Ρισκάρετε δικαιώματα πολιτών που βρίσκονται αντιμέτωποι με αναγκαστική εκτέλεση και πλειστηριασμούς και να μην τα ξέρατε; Εσείς ο ίδιος, κύριε Μπούγα, είπατε ότι πρόκειται για 36.500 εκκρεμείς υποθέσεις στην πρόσφατη παρουσίαση της πλατφόρμας. Τι θα συμβεί με όσους δεν είχαν αυτές τις ψηφιακές δυνατότητες; Με όσους δεν είχαν δικηγόρο, με όσους άλλαξαν δικηγόρο, με όσους έχουν θέματα υγείας και δεν μπορούν να παρακολουθήσουν τις αλλαγές. Μιλάμε για ευάλωτους ανθρώπους που ξέρουν ότι είχαν ασκήσει ένα δικαίωμα και τώρα κινδυνεύουν να χάσουν. Ποια πρόβλεψη έχει η Πολιτεία, εσείς, το Υπουργείο το αρμόδιο και η Κυβέρνηση και εμείς όλοι μαζί πρέπει να βοηθήσουμε σε αυτό, για τους ευάλωτους ανθρώπους που δεν έχουν αυτήν την δυνατότητα. Η ολομέλεια των δικηγορικών συλλόγων έκρουσε τον κώδωνα του κινδύνου μιλώντας για κίνδυνο απώλειας βασικών δικαιωμάτων.
 Για τη διαμεσολάβηση στις υποθέσεις έκτακτης χρησικτησίας κατά αγνώστου ιδιοκτήτη στο Κτηματολόγιο και στο άρθρο 61. Το πρόβλημα με τα ακίνητα αγνώστου ιδιοκτήτη ξέρουμε ότι είναι υπαρκτό. Ακόμα και σήμερα το ελληνικό Δημόσιο μπορεί μέσω της διαμεσολάβησης να δηλώσει ότι δεν προβάλει εμπράγματα δικαιώματα, δεν αντιτίθεται στη διόρθωση της πρώτης εγγραφής κι όμως, η δήλωση αυτή δεν ισοδυναμεί με αναγνώριση της κυριότητας του ενάγοντος και το πρακτικό δεν καταχωρείται στο Κτηματολόγιο. Το ζήτημα είναι, όμως, εδώ ο τρόπος με τον οποίο επιχειρείτε να δοθεί λύση στο πρόβλημα.
Ακούστε, χρειάζονται καταρχάς θεσμικές εγγυήσεις σύμφωνα με την δική μας οπτική και σαφής οριοθέτηση του ρόλου του κτηματολογικού διαμεσολαβητή δεύτερον, δεν αντιμετωπίζεται το ζήτημα της αναστολής ή διακοπής των αποκλειστικών προθεσμιών του άρθρου 6 του ν. 2664/1998 κατά τη διάρκεια της υποχρεωτικής διαμεσολάβησης τρίτον, δεν προβλέπεται συγκεκριμένη προθεσμία εντός της οποίας οφείλει να τοποθετηθεί το ελληνικό Δημόσιο. Αυτό πως το αφήσατε στον αέρα; 
Τέταρτον, προβλέπεται η ίδια διαδικασία οριζόντια τόσο σε υποθέσεις υψηλής αποδεικτικής ασφάλειας όσο και σε ιδιαίτερα σύνθετες υποθέσεις. Στην πράξη υπάρχουν πολλές περιπτώσεις όπου ο πολίτης επικαλείται χρησικτησία ενώ υφίσταται αδιάσπαστη αλυσίδα μεταγεγραμμένων τίτλων, εκκρεμεί αποκλειστικά μόνον αποδοχή κληρονομιάς η άλλη μεταβιβαστική πράξη.
Αντίστοιχα υπάρχουν άλλες υποθέσεις που αφορούν ακίνητα δίπλα στον αιγιαλό, παραλία, αρχαιολογικούς χώρους, άλλες περιοχές αυξημένου δημόσιου ενδιαφέροντος απαιτούνται εκεί αυξημένες εγγυήσεις; Δεν μπορεί η αντιμετώπιση να είναι η ίδια. Αυτό δεν είναι ισοτιμία, δεν είναι ισονομία, δεν είναι αναλογικότητα τέλος, η επιτυχία της ρύθμισης θα εξαρτηθεί από την ύπαρξη ενιαίων ψηφιακών διαδικασιών διαλειτουργικότητας και ομοιόμορφης εφαρμογής, πείτε μας μία κουβεντούλα γι΄ αυτό το πράγμα, τι έχετε προβλέψει, πώς σκέφτεστε αυτό να το εκτελέσετε. 
Στο άρθρο 70 επίσης, έρχεστε και αλλάζετε με νόμο την απαρτία στις συνελεύσεις των συμβολαιογράφων. Αναρωτιέμαι είναι τυχαία η ρύθμιση μετά τις φετινές αποχές που αποφασίζουν οι συμβολαιογράφοι λόγω της κατάστασης με το μητρώο διαθηκών; Είναι τυχαίο; Αντί να λύσετε τα προβλήματα με το μητρώο σε διαβούλευση με τους συμβολαιογράφους πάτε τώρα εκ του πλαγίου και αλλάζετε τα όρια στις συνελεύσεις για να λύσετε το πρόβλημα; Να υποψιαστώ ότι κάνετε αυτό το πράγμα; Να υποψιαστώ λέτε εσείς, κυρία Καραγεωργοπούλου.
ΕΛΕΝΗ ΚΑΡΑΓΕΩΡΓΟΠΟΥΛΟΥ:  Σωστά.
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):  Η κυρία Καραγεωργοπούλου που είναι και συμβολαιογράφος λέει να υποψιαστούμε. Αυτό, όμως, λέγεται φωτογραφική ρύθμιση, αν δεν σας το είπαν μόνον φλας δεν βάλατε. Φωτογραφική ρύθμιση και το λέτε έτσι ανερυθρίαστα ότι το κάνετε αυτό;
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Θα σας απαντήσω.
[bookmark: _Hlk243641751]ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Να μας απαντήσετε και στα προηγούμενα να μας απαντήσετε, 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Παρακαλώ συντομεύετε, κυρία Λιακούλη.
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Έχει υπάρξει διάλογος με τους συμβολαιογράφους να ρωτήσω αφελώς;  Γιατί  είδα ότι ούτε αυτούς κρίνατε αναγκαίους να έρθουν στην Επιτροπή και στην ακρόαση φορέων ήρθαν, επίσημα δεν ήρθαν κι΄ αυτούς τους φοβηθήκατε. Έχουμε και λέμε τρεις στον αριθμό ιατροδικαστές, δικαστικοί υπάλληλοι και συμβολαιογράφοι τους αφαιρέσατε από την ακρόαση φορέων. Μάλιστα, καλά το πάτε. 
Τέλος θέλω να επιστήσω την προσοχή σε ένα θέμα που για μένα έχει ιδιαίτερη και προσωπικά θα ήθελα παρακαλώ να το εκφράσω, κυρίες και κύριοι συνάδελφοι, έχει ιδιαίτερη σημασία. Επικαλούμενη τα ζώα ήμουν αυτή η οποία υπήρξα στο πρώτο νομοσχέδιο τομεάρχης, υπεύθυνη και εισηγήτρια για την ευζωία και ούτω καθεξής και όλα εκείνα τα μεγάλα, τα τρανά που είπατε και στους δήμους μετά που περάσατε τις αρμοδιότητες και που δεν κάνατε τίποτα και που δεν δώσατε χρήματα και που φαλήρισε το σχέδιο και ούτω καθεξής.
 Τώρα έχουμε ένα άλλο στάδιο που αφορά τη δήθεν ευαισθησία σας για την κακοποίηση των ζώων τα οποία φυσικά και πρέπει να προστατεύσουμε πρώτοι εμείς με σεβασμό στα ζώα και στον άνθρωπο. Δεν επιτυγχάνετε, κύριε Υπουργέ, μέσα από τέτοιες διατάξεις ούτε διαβουλευτήκατε ούτε καν καλέσατε τους ιατροδικαστές στη Βουλή να συζητήσετε. Φέρνετε ρυθμίσεις της πλάκας στο πόδι για να εξυπηρετήσετε δικές σας σκοπιμότητες για να εκμεταλλευτείτε επικοινωνιακά ένα τόσο ευαίσθητο θέμα, την αγάπη μας, την αγάπη μας για τα ζώα. 
Δεν θα σας επιτρέψουμε αυτό το θέμα να το εκμεταλλευτείτε. Δεν θα σας επιτρέψουμε να κάνετε μπάχαλο ακόμη περισσότερο τις ιατροδικαστικές υπηρεσίες ή την κτηνιατρική επιστήμη την οποία δεν την σεβαστήκατε, όπως και την ιατροδικαστική. Εδώ καλείστε να δώσετε λεπτομέρειες και να μας πείτε πως το ξεκινήσατε το νομοσχέδιο και πώς θα το καταλήξετε τελικά. Τα ζώα θα σφάζονται με νεκροτομή στα ιατροδικαστικά κρεβάτια τα οποία έχουν απομείνει στην ελληνική επικράτεια; Ναι ή όχι; Ευχαριστώ.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ευχαριστούμε κυρία Λιακούλη. 
Κύριε Παπαηλιού, θα ήθελα την ψήφο σας επί της αρχής εκ μέρους του ΣΥ.ΡΙΖ.Α. 
ΓΕΩΡΓΙΟΣ ΠΑΠΑΗΛΙΟΥ (Ειδικός Αγορητής της Κ.Ο. Συνασπισμός Ριζοσπαστικής Αριστεράς – Προοδευτική Συμμαχία): Η ψήφος μας είναι κατά επί της αρχής.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ευχαριστούμε. Τον λόγο έχει η κυρία Κομνηνάκα. 
ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. ΚΚΕ): Αναγκαστικά στη σημερινή συζήτηση δεν θα αναφερθώ στο Πρώτο και Δεύτερο Μέρος, στο οποίο αναφέρθηκα αναλυτικά επί της αρχής. Θα επανέλθω στην δεύτερη ανάγνωση λόγω του περιορισμένου χρόνου και γιατί βεβαίως πρέπει να αναφερθούμε εκτενώς σε όλα αυτά τα κεφάλαια που φέρατε φύρδην μίγδην σε ένα νομοσχέδιο με πολύ σοβαρές διατάξεις κάποια από τα οποία μάλιστα, δεν είχαν καν συμπεριληφθεί στη διαβούλευση. 
Καταγγείλαμε αυτήν την διαδικασία και στην επί της αρχής τοποθέτηση, νομίζω ότι είναι περιττό να λέμε ξανά και ξανά τους λόγους που επιλέγετε τέτοιου είδους διαδικασίες. 
Στο Τρίτο Μέρος του νομοσχεδίου τα άρθρα 33 έως 57, περιλαμβάνουν τις διατάξεις για την οργάνωση και λειτουργία των δικαστηρίων και των δικαστικών υπηρεσιών βεβαίως, θα επισημάνω εδώ, θα πω και στη συνέχεια, εάν χρειασθεί ότι μας ξενίζει το γεγονός ότι επιλέξατε να μην καλέσετε την ομοσπονδία δικαστικών υπαλλήλων, ανθρώπους που κρατάνε όρθια τα δικαστήρια, που έχουν τοποθετηθεί για τις συγκεκριμένες διατάξεις που φέρνετε και θα πω και επιλέξατε να τους αποκλείσετε προφανώς επειδή ενοχλούν και αυτό απευθύνεται και προς το Προεδρείο βεβαίως, μην μας πείτε για τον επιτρεπόμενο από τον Κανονισμό αριθμό των φορέων, αυτά να τα λέτε στα Υπουργεία να μην φέρνουν νομοσχέδια στα οποία στριμώχνουν τόσο διαφορετικά κεφάλαια που αντικειμενικά έχουν πολλούς ενδιαφερόμενους φορείς που θέλουν να τοποθετηθούν. Όταν θα φέρνετε νομοσχέδια με 100 άρθρα και κεφάλαια που έχει το καθένα εντελώς διαφορετικά, ετερόκλητες διατάξεις θα καλείτε και τους αντίστοιχους φορείς για να τοποθετηθούν για αυτά.
 Μπαίνω τώρα στην ουσία των άρθρων. Στο άρθρο 37, το απαράδεκτο άρθρο 37 που είναι ένα από τα άρθρα αυτά που φέρατε μετά τη διαβούλευση, επιλέγετε για άλλη μια φορά την επιμήκυνση της διάρκειας της θητείας των διοικήσεων των δικαστηρίων από τα 2 σε 3 έτη βεβαίως, δεν είναι τυχαίο το γεγονός ότι επιμελώς αποφύγατε να βάλετε αυτήν την διάταξη στη διαβούλευση, δεν σας ήρθε επιφοίτηση τελευταία στιγμή, φαντάζομαι το κάνατε επειδή ξέρετε ότι υπάρχει αντίδραση από τη μεριά των δικαστικών ενώσεων. Πρόκειται για αρνητική διάταξη στην οποία έχουν τοποθετηθεί αναλόγως και οι δικαστικές ενώσεις αρνητικά, πλήττει το αυτοδιοίκητο των δικαστηρίων και αποσκοπεί στη βαθύτερη χειραγώγηση των διοικήσεων από την Κυβέρνηση βεβαίως την εφαρμογή της κυρίαρχης πολιτικής και στον χώρο της δικαιοσύνης. 
Αρνητική είναι και η διάταξη του άρθρου 38, η οποία επίσης δεν υπήρχε στη διαβούλευση, με την οποία περιορίζεται η δυνατότητα διορισμού απολυθέντων δικαστών ως υπαλλήλων μόνο στα δικαστήρια με ό,τι αυτό συνεπάγεται, υπάρχει ιδιαίτερη αναφορά και στο υπόμνημα της Ένωσης Διοικητικών Δικαστών, αντί για το σύνολο του δημοσίου τομέα που προβλεπόταν μέχρι τώρα περιορίζοντας πρακτικά τη δυνατότητα απορρόφησης των απολυθέντων δικαστών.
 Με το άρθρο 39 μετατίθεται η πλήρης εφαρμογή του νέου δικαστικού χάρτη και ειδικότερα η πλήρης υλική αρμοδιότητα στις περιφερειακές έδρες του Πρωτοδικείου Αθήνας και Πόρου, όπως και η τοπική αρμοδιότητα του Πειραιά στην 1η του Απρίλη το 2027 βεβαίως, η μετάθεση αυτή, πέραν όλων των άλλων, αποτελεί για πολλοστή φορά ομολογία των δυσκολιών που αντιμετωπίζει η κυβέρνηση στην εφαρμογή του αντιδραστικού νέου δικαστικού χάρτη ιδιαίτερα στην Αττική που ταλαιπωρεί τους εργαζόμενους στον χώρο της δικαιοσύνης, τους δικηγόρους και βεβαίως τους πολίτες που έχουν υποθέσεις στα δικαστήρια. 
Τα προβλήματα αυτά είναι φυσικό ότι θα οξυνθούν ακόμα περισσότερο αν και όποτε η κυβέρνηση επιχειρήσει τελικά την πλήρη εφαρμογή του δικαστικού χάρτη χωρίς το αναγκαίο προσωπικό, χωρίς την κατάλληλη κτιριακή και υλικοτεχνική υποδομή και αυτά βεβαίως, δεν αφήσατε να ακουστούν ούτε και από τους εμπλεκόμενους δικαστικούς υπαλλήλους κ.λπ..
 Στο Τέταρτο Κεφάλαιο του ιδίου Μέρους, περιλαμβάνονται διατάξεις που αφορούν αλλαγές σχετικά με τα υπηρεσιακά συμβούλια της Γενικής Επιτροπείας των Διοικητικών Δικαστηρίων με αντίστοιχες αλλαγές στον κώδικα δικαστικών υπαλλήλων και κώδικα οργανισμού λειτουργίας των δικαστηρίων. Με τα προτεινόμενα άρθρα προβλέπεται η σύσταση υπηρεσιακών συμβουλίων στη Γενική Επιτροπεία των τακτικών διοικητικών δικαστηρίων, όμως, δεν δικαιολογείται επαρκώς και με βάση τη δικαστική πραγματικότητα η διάκριση που γίνεται για τους υπαλλήλους της Γενικής Επιτροπείας.
 Συγκεκριμένα προβλέπεται ότι όταν συζητούνται θέματα που τους αφορούν θα μετέχουν στο συμβούλιο υπάλληλοι της Επιτροπείας και όχι γενικά από τα διοικητικά δικαστήρια δεδομένου, όμως, κύριε Υπουργέ ότι οι υπηρετούντες υπάλληλοι της Γενικής Επιτροπείας είναι ελάχιστοι -περίπου 20- τίθεται θέμα παραβίασης της αρχής της αντιπροσωπευτικότητας των εκλογών. Η αρχή της αναλογικής εκπροσώπησης υπηρετείται με την εκλογή των αιρετών από το σύνολο των υπαλλήλων των διοικητικών δικαστηρίων, το περιλαμβάνουν αυτό και στις παρατηρήσεις τους ο Σύλλογος των Υπαλλήλων των Διοικητικών Δικαστηρίων.
 Στο Τέταρτο Μέρος που αφορά τις διατάξεις για τις δικαστικές διαδικασίες, τη δικαστική συνεργασία και προστασία των θυμάτων θα ξεκινήσω νομίζω από την πιο εμβληματική παρέμβαση, μία από τις πολύ εμβληματικές παρεμβάσεις που κάνετε απαράδεκτη κατά τη γνώμη μας που πρέπει να αποσυρθεί, δεν βελτιώνεται, το άρθρο 59 που περιορίζετε το δικαίωμα της αναίρεσης στο Άρειο Πάγο για υποθέσεις που το επιδικασθέν ποσόν δεν φτάνει τις 20.000 ευρώ και  βάζετε μάλιστα και αυτήν την καινοφανή διάταξη το ποσόν αυτό να μπορεί να αναπροσαρμόζεται ελεύθερα προφανώς προς τα πάνω με Προεδρικό Διάταγμα. 
Η  δικαιολογία για τον περιορισμό όπως αναφέρεται στην Αιτιολογική ‘Εκθεση είναι λέτε, η προστασία του κύρους του Αρείου Πάγου, η αποσυμφόρησή του από μικρότερης σημασίας υποθέσεις. Δεν παύει, όμως, κύριε Υπουργέ, να είναι μια απαράδεκτη, αντιδραστική διάταξη γιατί ξέρετε, το κύρος των δικαστηρίων δεν προστατεύεται ορθώνοντας νέα τείχη στην πρόσβαση των λαϊκών υποθέσεων σε αυτές αντίθετα γίνονται ακόμα πιο εχθρικά, πιο αντιδραστικά ουσιαστικά συρρικνώνοντας συνεχώς τη δυνατότητα του λαού να έχει πρόσβαση στη δικαιοσύνη και πολύ περισσότερο, όταν βάζετε αυτήν την δυνατότητα να αναπροσαρμόζονται συνεχώς προς τα επάνω τα όρια εξοβελισμού -να το πω έτσι- των λαϊκών υποθέσεων από την πρόσβαση, την δυνατότητα να ελεγχθεί η νομιμότητα των Αποφάσεων και από τον Άρειο Πάγο. Είναι μια επικίνδυνη διάταξη την οποία βεβαίως έχουν καταγγείλει και οι δικηγορικοί σύλλογοι και σας καλούμε να την αποσύρετε.
Το άρθρο 60 αφορά τον επαναπροσδιορισμό των ανακοπών στην αναγκαστική εκτέλεση. Καταγγείλαμε από την πρώτη στιγμή τη συγκεκριμένη απαράδεκτη διαδικασία που ουσιαστικά στοχεύει στη γρήγορη και μαζική απόρριψη των ανακοπών κατ' επιταγή βεβαίως των τραπεζών, των funds και των servicers. Το μέτρο αυτό το οποίο μάλιστα τροποποιείται προς το χειρότερο με τη συγκεκριμένη διάταξη προστίθεται στο συνολικά σκανδαλώδες πλαίσιο στήριξης των τραπεζών, των funds και λοιπά συμβάλλοντας ουσιαστικά στην αρπαγή της πρώτης κατοικίας των εργαζομένων και των λαϊκών στρωμάτων. 
Ο επαναπροσδιορισμός των ανακοπών σε συντομότερες δικασίμους πρέπει να γίνει αυτεπαγγέλτως χωρίς καμία εμπλοκή, ευθύνη, ανάμειξη ή συνέπεια σε βάρος των οφειλετών που έχουν ασκήσει την ανακοπή και χωρίς βεβαίως να αλλάξει σε τίποτα η διαδικασία της εκδίκασής τους. 
Το άρθρο 61, σε σχέση με την περίπτωση της αναγνωριστικής αγωγής για τα ακίνητα αγνώστου ιδιοκτήτη με τίτλο έκτακτης χρησικτησίας. Πρόκειται για μια απαράδεκτη, προκλητική ρύθμιση για ακόμη μια φορά ανοιχτής για ακόμα μία φορά ανοικτής ιδιωτικοποίησης της δικαιοσύνης. Ο διαμεσολαβητής ουσιαστικά προβαίνει σε ουσιαστική δικανική κρίση επί της αναγνωριστικής αγωγής για την κτήση του ακίνητου και όχι βεβαίως απλά στη διοικητική διεκπεραίωση μιας αντίστοιχης δήλωσης του ν.2308/1995 κατά τη διαδικασία της κτηματογράφησης.
 Ανοίγονται πολύ επικίνδυνοι δρόμοι μάλιστα, η σχετική ρύθμιση έρχεται ουσιαστικά να εφαρμοστεί όχι μόνο στα γεωτεμάχια που μέχρι τώρα ίσχυε η αρμοδιότητα της τακτικής διαδικασίας, αλλά και στις αυτοτελείς οριζόντιες ή κάθετες ιδιοκτησίες οι οποίες υπάγονται στην εκούσια δικαιοδοσία, δηλαδή στην πραγματικότητα πρόκειται για μια πλήρη μεταφορά της οικείας δικαστικής ύλης σε ιδιώτες, ούτε καν με κρίση από τον προϊστάμενο του κτηματολογικού γραφείου, αφού άλλωστε το Κτηματολόγιο είναι πλέον ένα αναπτυξιακό όργανο -αυτό σας ενδιαφέρει- στο οποίο πρόκειται να μεταφερθούν ακόμα και πολεοδομικές αρμοδιότητες.
Με τα άρθρα 62 και 63 ενισχύεται περαιτέρω το αντιδραστικό πλαίσιο συνεργασίας των κρατών - μελών της Ευρωπαϊκής Ένωσης μέσω διαβίβασης και επεξεργασίας πληροφοριών της Europol και της Eurojust για διασυνοριακά εγκλήματα τρομοκρατίας, όπως χαρακτηρίζονται με πραγματική, όμως, στόχευση την θωράκιση του καπιταλιστικού συστήματος από τον εχθρό λαό, την συκοφάντηση και την καταστολή του κινήματος. 
Είναι χαρακτηριστικό ότι προβλέπεται πως οι πληροφορίες που συλλέγονται είτε από τη ΔΑΕΘ, είτε από τον Εισαγγελέα που εκτελεί καθήκοντα εθνικού ανταποκριτή της Eurojust είναι δυνατόν να τεθούν στη διάθεση των αρμοδίων αρχών είτε κατόπιν σχετικής αίτησης του άλλου κράτους είτε και αυθόρμητα δηλαδή, εάν κάποιος αστυνομικός ή εισαγγελέας θεωρήσει ότι κάποια πληροφορία είναι χρήσιμη για την αντιμετώπιση της τρομοκρατίας, όπως λέγεται θα μπορεί από μόνος του να τη διαβιβάζει από υπερβάλλοντα ζήλο χωρίς καν να το ζητήσει το άλλο κράτος-μέλος. Ποιο είναι το επόμενο στάδιο σε αυτά, κύριε Υπουργέ; 
Το Πέμπτο Μέρος του νομοσχεδίου αφορά διατάξεις για υπηρεσίες, προσωπικό και επαγγελματικούς φορείς της δικαιοσύνης. Θα πω μια κουβέντα για το άρθρο 66 το οποίο αφορά το επίδομα θέσης ευθύνης των Προϊσταμένων των οργανικών μονάδων της Ιατροδικαστικής Υπηρεσίας του κράτους. Αυτό έχει να κάνει και με το άλλο κεφάλαιο του νομοσχεδίου για τη συμμόρφωση της διοίκησης με τις δικαστικές αποφάσεις. Επειδή ακριβώς δεν θέλατε να εφαρμόσετε την Απόφαση του Συμβουλίου της Επικρατείας που έκρινε αντισυνταγματικές τις περικοπές στο μισθολόγιο των ιατρών βρήκατε, εάν θέλετε να διαμορφώσετε μια νομική βάση που να δικαιολογεί την μη εφαρμογή αυτών των αποφάσεων προβλέποντας τέτοιου είδους επιδόματα που στην πραγματικότητα, όμως, δεν επαναφέρουν τις αποδοχές στα προ των περικοπών επίπεδα. 
Σχετίζεται βεβαίως, με το μισθολόγιο των ιατρών και την πρόβλεψη του ίδιου νόμου για την άσκηση ιδιωτικού έργου των ιατρών των δημοσίων νοσοκομείων, δυνατότητα που επεκτάθηκε και για τους ιατροδικαστές με μεταγενέστερο νόμο, δηλαδή πρόκειται για άλλη μια παροχή που δίνεται στους προϊσταμένους η οποία, όμως, κινείται εντός των περικοπών του μισθολογίου και στην ίδια λογική της αντιμετώπισης στην πραγματικότητα των αμοιβών των ιατρών ως κόστος. 
Με το άρθρο 67 προβλέπεται η δυνατότητα ανάθεσης εξετάσεων σε ιδιωτικά εργαστήρια. Είναι άλλη μια μορφή σύμπραξης δημοσίου και ιδιωτικού τομέα. Εμείς διαφωνούμε πλήρως. Να φροντίσει το κράτος για τον πλήρη εξοπλισμό και τη στελέχωση των δημόσιων εργαστηρίων για να σταματήσει αυτή η απαράδεκτη τακτική της ουσιαστικά ιδιωτικοποίησης όλων των πτυχών της δημόσιας υγείας. 
Θα αναφερθώ στο άρθρο 68. Πιο αναλυτικά, έκανα μια αναφορά και στην επί της αρχής. Στην πραγματικότητα η Κυβέρνηση επιλέγει πολύ πρόχειρες, επικίνδυνες και εμβαλωματικές λύσεις για τη διενέργεια των κτηνιατροδικαστικών πράξεων. Αρνείστε να ιδρύσετε μια σύγχρονη Κτηνιατροδικαστική Υπηρεσία, όπως προτείνουν με τεκμηριωμένα επιχειρήματα οι καθ’ ύλην αρμόδιοι επιστημονικοί φορείς του Γεωτεχνικού Επιμελητηρίου Ελλάδος (ΓΕΩΤΕΕ) και της Πανελλήνιας Κτηνιατρικής Ένωσης Δημοσίων Υπαλλήλων (ΠΕΚΔΥ) τα οποία σας έχουν καταθέσει στα υπομνήματά τους και ως αναφορά και θα τα καταθέσω και στα πρακτικά να υπάρχουν. 
Δεν έσκασε από το πουθενά ούτε είναι μια έκτακτη και ένα τυχαίο τεχνικό ζήτημα Το θέμα των κτηνιατροδικαστικών νεκροτομών. Είναι το αποτέλεσμα μιας συνειδητής διαχρονικής πολιτικής από όλες τις κυβερνήσεις και της Νέας Δημοκρατίας και του ΣΥ.ΡΙΖ.Α. και του ΠΑ.ΣΟ.Κ., που οδήγησαν στη διάλυση των δημόσιων κτηνιατρικών εργαστηρίων. Απαξίωσαν τις υπηρεσίες, άφησαν έμπειρο προσωπικό να βγει στη σύνταξη χωρίς να γίνει καμία προς πρόσληψη, έκλεισαν τμήματα και άφησαν τα υπόλοιπα με τραγική υποστελέχωση και τώρα επειδή έχουν διαμορφωθεί τεράστια αδιέξοδα και οι νεκροτομές ανατίθεται σε ανθρώπους που δεν έχουν ούτε την εξειδικευμένη γνώση, ούτε την εμπειρία για να το κάνουν, η Κυβέρνηση επιχειρεί να δώσει μια λύση μπάλωμα πετώντας το μπαλάκι στις Ιατροδικαστικές Υπηρεσίες. Μερικές σταγόνες στον ωκεανό είναι αυτές οι προσλήψεις των κτηνιάτρων που προβλέπετε. 
Όμως, αυτό που λένε και οι φορείς των κτηνιάτρων, η ΠΕΚΔΥ, το οποίο δικαιώνεται και από την πραγματικότητα, είναι άλλο. Είναι τα υπάρχοντα κτηνιατρεία, τα κτηνιατρικά εργαστήρια και τα τμήματα επιτέλους να στελεχωθούν πλήρως, με όλο το απαραίτητο επιστημονικό και βοηθητικό προσωπικό υψηλής εξειδίκευσης, κτηνιάτρους, παθολογοανατόμους και λοιπά, με μόνιμη και σταθερή δουλειά, με σύγχρονα εργαστήρια και υποδομές και μέτρα βιοασφάλειας, για να μπορούν να εκτελέσουν και αυτοί την πολύ ευαίσθητη υπηρεσία. 
Καταθέτουμε στα πρακτικά τα υπομνήματα των σχετικών φορέων. 
Το άρθρο 69 σχετίζεται με τις μισθολογικές ρυθμίσεις για τους ιατρούς παθολογοανατόμους του Υπουργείου Δικαιοσύνης. Είναι το ίδιο σκεπτικό και σε σχέση με το άρθρο 66. Στην πραγματικότητα συνδέεται με τις γενικότερα δυσμενείς αλλαγές στο ιατρικό μισθολόγιο και υπηρετεί το βασικό κριτήριο της Κυβέρνησης δηλαδή, της προστασίας της δημοσιονομικής σταθερότητας και της διατήρησης του κόστους εργασίας -εντός πολλών εισαγωγικών- των γιατρών σε χαμηλά επίπεδα. 
Για το άρθρο 70, κύριε Υπουργέ, σε σχέση με την παρέμβαση που κάνετε στον κώδικα συμβολαιογράφων. Πρέπει εδώ επιτέλους, να δώσετε απαντήσεις για αυτό τον απαράδεκτο ντόρο που έχει ξεκινήσει η κυβέρνηση, να παρεμβαίνει στα εσωτερικά των διαφόρων σωματείων. Ζηλέψατε μάλλον, την αίγλη του κ. Γεωργιάδη του Υπουργού εμπορίας της υγείας ο οποίος θέλησε να «φυτέψει» στον Πανελλήνιο Ιατρικό Σύλλογο την κυρία Παγώνη, την συνδικαλίστρια της Νέας Δημοκρατίας στην οποία γύρισαν την πλάτη οι γιατροί στην ΕΥΝΑΠ φέροντας ως πρώτη δύναμη την παράταξη του Κ.Κ.Ε. και αφού την αποκαθήλωσαν από εκεί που βρισκόταν και ευλογούσε όλη μέρα τον κύριο Γεωργιάδη την διόρισε στην πραγματικότητα ο  Υπουργός Υγείας, στην ηγεσία του Πανελλήνιου Ιατρικού Συλλόγου. 
Ζηλέψατε την αίγλη του και ήρθατε να κάνετε το ίδιο στους συμβολαιογραφικούς συλλόγους, παρεμβαίνοντας στο ποσοστό απαρτίας της έκτακτης γενικής συνέλευσης από το 1/6 στο 1/2 και 1/3 τρίτο αντίστοιχα στην επαναληπτική, με μια κατάπτυστη διάταξη, που προφανώς έγινε γιατί ενοχληθήκατε από τις αντιδράσεις των συμβολαιογράφων στις αντιδραστικές σας ρυθμίσεις και τις κινητοποιήσεις, που αποφάσισαν μέσα από τις γενικές τους συνελεύσεις για την αποχή στο ψηφιακό συμβόλαιο, στη μεταφορά της δημοσίευσης των διαθηκών και με αυτόν τον τρόπο προσπαθείτε προκλητικά να φιμώσετε την αντίθετη φωνή βάζοντας ταφόπλακα στις γενικές συνελεύσεις τους. Πάρτε το πίσω, δεν μπορούν να συνεχίσουν αυτού του είδους οι απαράδεκτες παρεμβάσεις στα εσωτερικά των σωματείων. 
Στα άρθρα που αφορούν τα ζητήματα των δικαστικών επιμελητών νομίζουμε ότι  η κυριότερη ρύθμιση αφορά την πρόβλεψη για την υποχρεωτική ψηφιακή τήρηση των βιβλίων των δικαστικών επιμελητών. Υπάρχουν σοβαρά θέματα σε σχέση με την προστασία των ευαίσθητων συχνά προσωπικών δεδομένων. Δημιουργείται μια τεράστια φάση συλλογής τους η οποία βεβαίως, θα λειτουργήσει και στην πράξη και ως μηχανισμός φοροεπιδρομής σε βάρος των αυτοαπασχολούμενων δικαστικών επιμελητών, την ίδια ώρα που μεγάλες εταιρείες θα συγκεντρώνουν την ύλη και από την εργασία μικρών μεριδιούχων δικαστικών επιμελητών οι οποίοι εμφανίζονται να έχουν μερίδιο στην εταιρεία, αλλά στην πράξη δουλεύουν με όρους εξάρτησης, από τους μεγαλομεριδιούχους και ουσιαστικά ιδιοκτήτες των εταιρειών αυτών. 
Μια κουβέντα για τα άρθρα 74 ως 80, που αφορούν τα ζητήματα του κλάδου δικαστικής επικοινωνίας και διεθνών σχέσεων των δικαστικών υπαλλήλων. 
Κύριε Υπουργέ, οι δικαστικές υπηρεσίες δεν έχουν ανάγκη από δικαστική επικοινωνία, από δημόσιες σχέσεις, κλπ.. Έρχεστε, για άλλη μια φορά, να δείξετε μια επιλεκτική ευαισθησία για την κάλυψη θέσεων  με προνομιακή μεταχείριση, του κλάδου «πολυτελείας» και να παρακάμψετε εδώ τις περίπλοκες και χρονοβόρες και κοπιαστικές διαδικασίες για τους υποψηφίους. Κάτι που δεν κάνετε, όμως, για τη μεγάλη μερίδα των δικαστικών υπαλλήλων, που πραγματικά ταλαιπωρούνται ποικιλοτρόπως μέχρι να διοριστούν μέσω της Εθνικής Σχολής Δικαστών. Δεν απλοποιείτε τη διαδικασία πρόσληψής τους. Βεβαίως, κατά τη γνώμη μας, απαιτούνται ριζικές αλλαγές, όπως και οι ίδιοι οι δικαστικοί υπάλληλοι υποστηρίζουν, με βασικό αίτημα την αποσύνδεση της διαδικασίας της πρόσληψης από την εκπαίδευσή τους.
 Επιπρόσθετα,  δεν μας καλύπτει  και η αιτιολόγηση της ρύθμισης για την παράλληλη άσκηση ιδιωτικού έργου. Σε καμία περίπτωση κάτι τέτοιο δεν προσιδιάζει σε δικαστικούς υπαλλήλους, αλλά σε ελεύθερους επαγγελματίες, οι οποίοι, ταυτόχρονα, με μια άλλη πρωτεύουσα επαγγελματική ενασχόληση, θα προσφέρουν και τις υπηρεσίες τους στη δικαιοσύνη. 
Εμείς αμφισβητούμε πόσο αναγκαίο είναι να στελεχωθεί ο συγκεκριμένος κλάδος και το γιατί χρήζει ειδικής ευνοϊκής μεταχείρισης σε αντιδιαστολή με το σύνολο των δικαστικών υπαλλήλων που κρατούν όρθιες τις δικαστικές υπηρεσίες και που πραγματικά έχουν ξεπεράσει κατά πολύ τα όρια των ανθρώπινων αντοχών στην εργασία τους.
Τέλος, να πω σε ένα λεπτό για το άρθρο 97 που εντάχθηκε σε αυτό το συνονθύλευμα των λοιπών επειγουσών διατάξεων. Στην πραγματικότητα δεν αφορά την προστασία όπως λέγεται της ψυχικής υγείας των ανηλίκων καταναλωτών αλλά τη φραστική προσθήκη της ψυχικής υγείας στον τίτλο της ισχύουσας διάταξης και βεβαίως στην τροποποίηση της σύνθεσης της σχετικής γνωμοδοτικής επιτροπής. Είναι ακόμα ένα υποκριτικό καμουφλάρισμα της κρατικής αδιαφορίας για την ψυχική υγεία των παιδιών, με την απαξίωση και απόλυτη υποστελέχωση των δημόσιων δομών ψυχικής υγείας και πρόληψης, ιδίως των υπηρεσιών που αφορούν τα παιδιά και εφήβους, την παράδοση μεγάλου μέρους της πίτας σε ιδιώτες στο πλαίσιο της λεγόμενης ψυχιατρικής μεταρρύθμισης που υλοποίησαν διαδοχικά όλες οι κυβερνήσεις με βάση και τις σχετικές κατευθύνσεις της Ευρωπαϊκής Ένωσης.
Το Κ.Κ.Ε. έχει επανειλημμένα αναδείξει ότι η αντιμετώπιση των προβλημάτων ψυχικής υγείας των παιδιών δεν έχει ανάγκη από επικοινωνιακά πυροτεχνήματα και λεκτικούς εξωραϊσμούς αλλά από παρεμβάσεις που βρίσκονται στον αντίποδα της ακολουθούμενης πολιτικής. Απαιτεί καθολική και δωρεάν πρόσβαση παιδιών και εφήβων σε δημόσιες υπηρεσίες ψυχικής υγείας και απεξάρτησης. Στελέχωση των σχολείων με μόνιμο ειδικό επιστημονικό προσωπικό, ψυχολόγους, κοινωνικούς λειτουργούς. Ανάπτυξη δομών πρόληψης και πρώιμης παρέμβασης. Στήριξη των οικογενειών με κοινωνικές υπηρεσίες και όχι μεταφορά της ευθύνης στους γονείς. Προστασία των παιδιών από την εμπορική εκμετάλλευση των προσωπικών τους δεδομένων και της συμπεριφοράς τους. Κυρίως η πρόληψη και η προστασία της ψυχικής υγείας, δεν μπορεί να αντιμετωπίζεται στην ατομική ανθεκτικότητα των παιδιών ούτε στην υπεύθυνη χρήση από το παιδί καταναλωτή όπως λέγεται. Απαιτεί κοινωνική πολιτική, δημόσιες δομές, επιστημονική υποστήριξη και κυρίως σύγκρουση με τις αιτίες που δημιουργούν τα συγκεκριμένα προβλήματα. Ευχαριστώ, τα υπόλοιπα μεθαύριο.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Τριαντόπουλος Χρήστος, Υψηλάντης Βασίλειος – Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Μάντζος Δημήτριος, Πάνας Απόστολος, Τσίμαρης Ιωάννης, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Πολάκης Παύλος, Ξανθόπουλος Θεόφιλος, Παπαηλιού Γεώργιος, Γραμμένος Βασίλειος, Χήτας Κωνσταντίνος, Κουρουπάκη Ασπασία, Ρούντας Γεώργιος, Κωνσταντοπούλου Ζωή, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία και Ψυχογιός Γεώργιος.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ευχαριστούμε και εμείς κυρία Κομνηνάκα. Θα δώσω τον λόγο τώρα, στον κύριο Γεώργιο Παπαηλιού, ο οποίος είναι Ειδικός Αγορητής του Συριζα.
ΓΕΩΡΓΙΟΣ ΠΑΠΑΗΛΙΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Κύριε Πρόεδρε, κυρίες και κύριοι συνάδελφοι. Κατ’ αρχάς θα ήθελα να τεκμηριώσω τον λόγο για τον οποίο δεν μας επιτρέπεται να στηρίξουμε το παρόν νομοσχέδιο επί της αρχής.
Είναι γνωστό, ότι το νομοσχέδιο αυτό περιλαμβάνει διατάξεις οι οποίες δεν έχουν καμία σχέση μεταξύ τους, είναι ανομοιογενές. Είναι ένα νομοσχέδιο που βέβαια συνηθίζετε να φέρνετε όπως όλα του Υπουργείου Δικαιοσύνης, παρά το γεγονός, ότι ως Υπουργείο Δικαιοσύνης έπρεπε να είστε τουλάχιστον περισσότερο προσεκτικοί.
Κι όμως, εμφανίζετε ένα νομοσχέδιο που περιλαμβάνει διατάξεις οι οποίες είναι απαράδεκτες πέρα για πέρα, όπως η παρέμβασή σας, παραδείγματος χάριν, με την παράταση της θητείας των διοικήσεων των δικαστηρίων, η εκ νέου τροποποίηση του Κώδικα Πολιτικής Δικονομίας η οποία τον έχει καταστήσει πραγματικά κουρελόχαρτο με τεράστιες συνέπειες για τους λειτουργούς της δικαιοσύνης, για τους δικηγόρους, για τους δικαστικούς υπαλλήλους για όλους, ο περιορισμός του δικαιώματος αναίρεσης και επίσης, η υπαγωγή, στις ιατροδικαστικές υπηρεσίες, των εξετάσεων για τα ζώα και άλλες διατάξεις.
Συνεπώς, δεν είναι δυνατόν να συνεχιστεί αυτή η κατάσταση. Βέβαια, πλησιάζετε προς το τέλος, αλλά, εν πάση περιπτώσει, δεν είναι δυνατόν εμείς να αποδεχτούμε μια τέτοια κατάσταση η οποία έχει ξεπεράσει τα όρια.
Είναι γνωστό ότι απεχθάνεστε τον διάλογο. Αυτό αποτυπώνεται και στην κολοβή ακρόαση φορέων η οποία έγινε χθες. Και λέω κολοβή, γιατί επιλέξατε εκείνους τους φορείς που νομίζατε ότι θα στηρίξουν τις επιλογές που περιλαμβάνονται στο νομοσχέδιο, τις επιλογές σας δηλαδή. Αντίθετα, δεν εκλήθησαν, συνειδητά, ούτε οι δικαστικοί υπάλληλοι, ούτε οι συμβολαιογράφοι, ούτε φορείς της ιατροδικαστικής υπηρεσίας οι οποίοι θα μπορούσαν να αναπτύξουν τις απόψεις τους και οι οποίες θα ήταν δυσμενείς για το νομοσχέδιο και βέβαια, για την πολιτική που ασκείτε εδώ και πολλά χρόνια.
Συνεπώς, σε αυτή τη μη κλήση αποτυπώνεται, αυτό που είπα προηγουμένως, η απέχθειά σας, αλλά και ο φόβος σας, έναντι της διαφορετικής άποψης.
Κυρίες και κύριοι συνάδελφοι, όπως είπα και προηγουμένως, πρόκειται για ένα χαρακτηριστικό πολυνομοσχέδιο. Υπάρχει ένας, να το πω έτσι, θετικός επικοινωνιακά τίτλος για την προστασία από SLAPP αγωγές, αλλά εισάγονται όμως, το επαναλαμβάνω, ρυθμίσεις επί παντός επιστητού.
Με το άρθρο 1, επεκτείνεται η προστασία και στις αμιγώς εσωτερικές υποθέσεις, όχι μόνο στις διασυνοριακές. Πρόκειται για μία, πράγματι, ουσιαστική βελτίωση σε σχέση με το ελάχιστο της Οδηγίας που ενσωματώνεται.
Στο άρθρο 4, δίδεται ευρύς ορισμός του θέματος του δημοσίου συμφέροντος και της συμμετοχής του κοινού. Καλύπτονται δημοσιογράφοι, μέσα ενημέρωσης, οργανώσεις, ερευνητές, καλλιτέχνες, συνδικαλιστικοί φορείς και γενικότερα τα πρόσωπα και οι πολίτες που παρεμβαίνουν στη δημόσια συζήτηση.
Στο άρθρο 5, εισάγεται η πρώην διαδικασία απόρριψης προδήλως απαράδεκτης ή προδήλως αβάσιμης αγωγής και με το άρθρο 7, μεταφέρεται στον ενάγοντα το βάρος της απόδειξης του παραδεκτού και της βασιμότητας, όταν υποβάλλεται αίτηση πρώιμης απόρριψης.
Τα άρθρα 9 και 12, προβλέπουν έξοδα, χρηματικές κυρώσεις, δημοσίευση της απόφασης και παρέμβαση οργανώσεων υπέρ του εναγομένου.
Τα άρθρα 13 και 14, προστατεύουν τον εναγόμενο από καταχρηστικές διαδικασίες και αποφάσεις τρίτων χωρών.
Έρχομαι, τώρα, στις βασικές ελλείψεις, στις βασικές αδυναμίες του συγκεκριμένου Κεφαλαίου.
Η προθεσμία των τριάντα ημερών, που ο εναγόμενος από την επίδοση της αγωγής μπορεί να αναγνωρίσει ότι πρόκειται για SLAPP αγωγή, είναι εξαιρετικά περιορισμένη, διότι, εκτός από την αναγνώριση της SLAPP αγωγής, πρέπει να προετοιμαστεί για την αντίκρουση των όσων κατηγορείται.
Πρέπει να βρει λοιπόν και εξειδικευμένο δικηγόρο, πρέπει να συγκεντρώσει αποδεικτικά στοιχεία, να συντάξει το δικόγραφο, να το καταθέσει και να το επιδώσει. Όπως είναι κατανοητό, για δημοσιογράφους μικρών μέσων, πολίτες, ακτιβιστές, τοπικές συλλογικότητες η προθεσμία αυτή μπορεί να λειτουργήσει αποτρεπτικά. Συνεπώς, νομίζω, κύριε Υπουργέ, ότι αυτή η προθεσμία πρέπει να επιμηκυνθεί και να γίνει τουλάχιστον πάνω από 60 μέρες. 
Η πρώιμη απόρριψη περιορίζεται στο προδήλως αβάσιμο. Πολλές SLAPP αγωγές δεν είναι προδήλως αβάσιμες ή επιφανειακά, θα έλεγα, αβάσιμες. Είναι νομικά περίτεχνες, στηρίζονται σε αποσπασματικές αναφορές και χρησιμοποιούν το κόστος και τη διάρκεια της δίκης ως μέσον εκβιασμού και εκφοβισμού. Συνεπώς, το νομοσχέδιο με τον τρόπο που εισάγεται, με τον τρόπο που περιλαμβάνει τη σχετική διάταξη, υπάρχει κίνδυνος να προστατεύει μόνον τις πιο χονδροειδή καταχρήσεις και όχι τις πιο επικίνδυνες και τις επαγγελματικά οργανωμένες. 
Δεν προβλέπεται καθαρά αναστολή της κύριας διαδικασίας. Θα έπρεπε να ορίζεται ρητά ότι η υποβολή της αίτησης πρώιμης απόρριψης αναστέλλει τις προθεσμίες της κύριας διοίκηση, την υποχρέωση πλήρους προετοιμασίας των προτάσεων και κάθε παρεπόμενη διαδικαστική επιβάρυνση. Διαφορετικά, ο εναγόμενος θα είναι υποχρεωμένος να χρηματοδοτεί ταυτόχρονα και την ειδική αίτηση και την πλήρη άμυνα στην κύρια αγωγή.
Ανεπαρκής εγγυοδοσία. Το άρθρο 8 επιτρέπει εγγυοδοσία μόνον όταν υπάρχει προφανής κίνδυνος αδυναμίας εκτέλεσης της μελλοντικής καταδίκης στα έξοδα. Η προϋπόθεση αυτή, θα έλεγα, ότι είναι ανεπαρκέστατη και ξένη προς τον πυρήνα του προβλήματος, δεδομένου μάλιστα ότι η δυνατότητα επιβολής εγγυοδοσίας προβλέπεται σε όλες τις αγωγές. Ο ισχυρός ενάγων μιας SLAPP αγωγής μπορεί να είναι απολύτως φερέγγυος. Το πρόβλημα δεν είναι ότι δεν έχει χρήματα, αλλά ότι χρησιμοποιεί τη δικαστική ισχύ του για να «εξοντώσει» τον αντίδικο. Αυτός εξάλλου είναι και ο σκοπός της SLAPP αγωγής. Η εγγυοδοσία λοιπόν, πρέπει να συνδέεται με ενδείξεις καταχρηστικότητας και με το εκτιμώμενο κόστος άμυνας. 
Η χρηματική κύρωση του 1% μπορεί να είναι ανεπαρκής. Κατά το άρθρο 9, η χρηματική ποινή ανέρχεται στο 1% του αιτήματος της αγωγής. Για αγωγή δηλαδή 100 χιλιάδων, η κύρωση είναι μόλις 1.000 ευρώ. Όπως καταλαβαίνετε, για έναν οικονομικά εύρωστο ενάγοντα, παράγοντα, που ασκεί την εξουσία για να μπορεί να προκαλέσει φόβο και εκβιασμό, αυτό μπορεί να αποτελεί αμελητέο κόστος. Χρειάζεται κατώτατο όριο χρηματικής κύρωσης, δυνατότητα κλιμάκωσης σε περίπτωση υποτροπής, συνεκτίμηση πολλαπλών αγωγών, πλήρης αποκατάσταση της θετικής και αποθετικής ζημίας του εναγομένου και ειδική αποζημίωση για ηθική βλάβη και επαγγελματική ζημία. Επιβολή αυξημένης δικαστικής δαπάνης που υποχρεωτικά καταλογίζεται βάσει των προσκομιζόμενων αποδείξεων. 
Το άρθρο 9, αφήνει στο δικαστήριο να προσδιορίζει εύλογο ποσό δικηγορικής αμοιβής συνεκτιμώντας και την οικονομική δυνατότητα των διαδίκων. Αυτό μπορεί να οδηγήσει στην πρακτική της επιδίκασης συμβολικών δικαστικών εξόδων, ενώ η Οδηγία επιδιώκει πλήρη κάλυψη των εξόδων νομικής εκπροσώπησης, εκτός εάν αυτά, όπως λέει, είναι υπερβολικά. Η αντιστροφή πρέπει να είναι σαφής. Αποδίδεται ότι αποδεδειγμένα και αναγκαία δαπανήθηκε, εκτός αν ο ενάγων αποδείξει ότι είναι καταφανώς υπερβολικά. 
Ένα μείζον θέμα είναι ότι η προστασία από τις SLAPP αγωγές δεν καλύπτει το ποινικό μέρος αυτών των υποθέσεων, δεν καλύπτει ποινικές διώξεις. 
Το άρθρο 3 αποκλείει τις ποινικές υποθέσεις. Αυτό είναι σύμφωνο με το ελάχιστο πεδίο της Οδηγίας, αλλά ανεπαρκέστατο. Η Οδηγία προβλέπει ένα ελάχιστο πλαίσιο, όχι απαγόρευση ευρύτερης προστασίας. Η Κυβέρνηση θα μπορούσε να αναμορφώσει και το ποινικό πλαίσιο της συκοφαντικής δυσφήμησης και της εξύβρισης, τουλάχιστον, ως προς την κατάχρηση εγκλήσεων για δημοσιεύματα δημοσίου ενδιαφέροντος, τις αυτόφωρες διαδικασίες και τη σώρευση αγωγής και ποινικής δίωξης. 
Βέβαια, απουσιάζει πραγματικός μηχανισμός νομικής και οικονομικής στήριξης. Το νομοσχέδιο προβλέπει ενημέρωση και στατιστική καταγραφή, όχι, όμως, ειδικό μηχανισμό δωρεάν νομικής βοήθειας, ταμείο υπεράσπισης των δημοσιογράφων κυρίως και των πολιτών, ψυχολογική και επαγγελματική υποστήριξη των θυμάτων και επιμόρφωση δικαστών και εισαγγελέων. Γιατί η προστασία από SLAPP αγωγές, κακά τα ψέματα, δεν εξαντλείται σε ένα πρόσθετο δικόγραφο. 
Ένα δεύτερο κομμάτι του υπό κρίση νομοσχεδίου, της υπό κρίση κύρωσης, είναι η συμμόρφωση της διοίκησης στις δικαστικές αποφάσεις. Επιχειρείται να αντιμετωπιστεί ένα, θα έλεγα, χρόνιο θεσμικό σκάνδαλο. Πολίτες δικαιώνονται από τα δικαστήρια, αλλά η διοίκηση καθυστερεί ή αρνείται να εφαρμόσει τις αποφάσεις. 
Το παράδειγμα της απόφασης του Συμβουλίου της Επικρατείας που η Κυβέρνηση αρνείται να εφαρμόσει για την περίπτωση του Προέδρου του ΠΑΣΟΚ, του κυρίου Ανδρουλάκη, νομίζω, ότι είναι χαρακτηριστικό. Συνεπώς, θα έλεγα, ότι δεν δικαιούστε να φέρνετε τέτοιου είδους ρυθμίσεις. 
Η διαδικασία ενισχύεται στο υπό κρίση νομοσχέδιο, αλλά δεν αυξάνονται οι ουσιαστικές δυνατότητες επιβολής των αποφάσεων. Δεν προβλέπονται σύντομες υποχρεωτικές προθεσμίες, με συνέπεια, πολλές φορές, η καθυστέρηση να ισοδυναμεί με αρνησιδικία. 
Υπάρχουν, βέβαια, θετικά σημεία, αλλά το βασικό πρόβλημα είναι, ότι ο πολίτης μπορεί να περιμένει και πάλι, λόγω της μη σύντμησης των προθεσμιών, πολλά χρόνια. Ο μηχανισμός, λοιπόν, που παρουσιάζετε ως αποφασιστική λύση, είναι ένα εξαιρετικό μέτρο τελευταίας προσφυγής. Η διοίκηση εξακολουθεί να αγοράζει χρόνο εις βάρος του δικαστικά δικαιωμένου πολίτη.
 Ιδιαίτερα προβληματική είναι η εξαίρεση του άρθρου 25, για πράξεις που συνεπάγονται ουσιώδη παρέκκλιση από τη δημοσιονομική πολιτική ή την ισορροπία του κοινωνικοασφαλιστικού συστήματος. Η αόριστη αυτή ρήτρα, μπορεί να μετατραπεί σε γενική οδό διαφυγής του δημοσίου. Γι’ αυτό θα μπορούσε να προταθεί ο περιορισμός του συνολικού χρόνου συμμόρφωσης, η αυτοδίκαιη προσωπική χρηματική κύρωση του υπεύθυνου οργάνου, η αιτιολογημένη ονομαστική αναφορά των υπευθύνων, η κατάργηση ή ο αυστηρός περιορισμός της δημοσιονομικής εξαίρεσης και αυτόματη διαβίβαση στον Εισαγγελέα, κατ’ άρθρο 39 του Κώδικα Ποινικής Δικονομίας, μετά την πρώτη αδικαιολόγητη άρνηση.
Αυτά και τα υπόλοιπα θα τα αναπτύξω στην μεθαυριανή συζήτηση, για τα άλλα επιμέρους άρθρα.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η Ειδική Αγορήτρια της Πλεύσης Ελευθερίας, κυρία Ρούσσου.
ΕΛΛΗ ΡΟΥΣΣΟΥ (Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου»):  Κατ’ αρχήν, θα ήθελα να ξεκινήσω με αυτό το ζήτημα που είχαμε θέσει και την πρώτη φορά, γιατί δεν επεκτείνετε τα προστατευτικά μέτρα και στις ποινικές υποθέσεις. Σας άκουσα χθες που λέγατε, ότι δεν το ρυθμίζει η Οδηγία.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Δεν το επιτρέπει είπα. Άλλο το ένα, άλλο το άλλο.
ΕΛΛΗ ΡΟΥΣΣΟΥ (Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου»):  Δεν το επιτρέπει, είπατε, η Οδηγία. 
Κύριε Υπουργέ, να σας πω το εξής για τις ποινικές υποθέσεις. Η Ευρωπαϊκή Ένωση δεν έχει τη γενική νομική αρμοδιότητα να εναρμονίζει το ποινικό  δίκαιο των κρατών - μελών. Αυτό αποτελεί το σκληρό πυρήνα της εθνικής κυριαρχίας κάθε χώρας.
Γι’ αυτό λοιπόν, δεν έχει βάλει μέσα τις ποινικές υποθέσεις όμως, δεν είπατε και δεν ξέρω αν το γνωρίζετε, ότι υπάρχει σύσταση του έτους 2022, με αριθμό 758, προς τα κράτη - μέλη που ζητάει να ληφθούν προστατευτικά μέτρα και στις ποινικές υποθέσεις. Αυτό γιατί το παραλείψατε; Όταν θα γίνονται μηνύσεις για συκοφαντική δυσφήμιση πώς θα προστατευθεί ο κάθε πολίτης; Ο δημοσιογράφος, άνθρωποι από την κοινωνική πολιτική, από τα κινήματα, πώς θα προστατευτούν; Και γιατί δεν μιλήσατε για τη σύσταση που έχει κάνει η Ευρωπαϊκή Ένωση προς τα κράτη – μέλη, να ρυθμιστεί το θέμα αυτό και στο ποινικό δίκαιο; Δεν έχει αρμοδιότητα γι’ αυτό δεν το έβαλε η  Οδηγία. Δεν μπορεί να ρυθμίσει  ποινικό δίκαιο και ποινική δικονομία, ζητήματα ποινικού δικαίου και ποινικής δικονομίας. Μόνο στις αστικές υποθέσεις και τις εμπορικές έχει δικαίωμα. Παρακαλώ πάρα πολύ αυτό να μας το απαντήσετε. 
Επίσης, το δεύτερο θέμα είναι η πρόσβαση στον Άρειο Πάγο. Βάλατε την πρόσβαση στον Άρειο Πάγο με ένα πολύ συγκεκριμένο οικονομικό κριτήριο. Σας είπαμε, δεν φτάνουν τα οικονομικά κριτήρια και επίσης, δεν ξέρετε την τάση των δικαστηρίων. Ξέρετε ότι σήμερα δικάζονται αγωγές -ακόμη βέβαια δεν τις χαρακτηρίζουν SLAPP, μία απόφαση έχει βγει στη Σύρο για SLAPP και θα σας πω- οι οποίες ζητάει ο ενάγων ή το ενάγων νομικό πρόσωπο, ας πούμε, 100.000 και κερδίζει την υπόθεση με την επιδίκαση του ποσού των 3.000. Αυτός ο άνθρωπος δεν μπορεί να πάει στον Άρειο Πάγο παρότι υπάρχουν σοβαρά νομικά ζητήματα, αλλά έχει τη στάμπα όμως και το ηθικό βάρος να θεωρείται ότι έχει συκοφαντικά δυς,φημίσει κάποιον χωρίς να το έχει κάνει. Πώς στερείτε εσείς αυτή την πρόσβαση, αδικαιολόγητη πρόσβαση, στον Άρειο Πάγο; Δεν φτάνει λοιπόν αυτό το οικονομικό κριτήριο. Να καταργηθεί αυτή η διάταξη, κύριε Υπουργέ. 
Η πρώιμη απόρριψη μιας προδήλως αβάσιμης ή καταχρηστικής αγωγής έχει θέματα. Υπάρχει αντιστροφή του βάρους απόδειξης, όταν ο εναγόμενος ζητάει την απόρριψη ως καταχρηστικής αγωγής. Τι κάνουμε σε αυτή την περίπτωση; Έχει το βάρος να αντιμετωπίσει την αγωγή, να αντιμετωπίσει περίτεχνες αγωγές τις οποίες ασκούν ισχυροί οικονομικοί παράγοντες. Πώς, λοιπόν, θα μπορέσει να ανταπεξέλθει ένας πολίτης σε αυτό το βάρος; Το να απορριφθεί ως προδήλως αβάσιμη γνωρίζετε ότι είναι πάρα πολύ δύσκολο. Χρειάζονται πιο εξειδικευμένα κριτήρια, πιο σαφείς όροι, δεν υπάρχουν αυτά στο νόμο. 
Η Εθνική Επιτροπή για τα Δικαιώματα του Ανθρώπου τονίζει ότι πρέπει να συνεκτιμάται η συνολική συμπεριφορά του ενάγοντος όχι μόνον από την συγκεκριμένη αγωγή που καταθέτει και ειδικότερα, εάν έχει επιδείξει και στο παρελθόν πρακτική νομικού εκφοβισμού μάλιστα και η ίδια η Εθνική Επιτροπή Δικαιωμάτων του Ανθρώπου έχει επισημάνει για το θέμα του βάρους της απόδειξης και είπε ότι ενώ η Οδηγία εξακολουθεί να του επιβάλλει την υποχρέωση να προσκομίσει αποδεικτικά στοιχεία ήδη από το πρώτο στάδιο της διαδικασίας, είναι πάρα πολύ βαρύ αυτό για τον εναγόμενο, για να κηρυχθεί ως καταχρηστική η αγωγή του. Η Εθνική Επιτροπή επισημαίνει ότι η πλήρης κάλυψη των δικαστικών εξόδων και της νομικής εκπροσώπησης του εναγομένου πρέπει να είναι βασική προϋπόθεση για την αποτελεσματική εφαρμογή της Οδηγίας και όχι μόνο στο προδήλως αβάσιμο, αλλά και για την κήρυξη της αγωγής ως καταχρηστικής. 
Η ίδια η Οδηγία σας το επιβάλλει αυτό γιατί πρέπει λέει οι κυρώσεις να είναι αποτελεσματικές, αναλογικές και αποτρεπτικές. Αν το κόστος να κηρυχθεί  καταχρηστική μια αγωγή είναι μικρότερο από το όφελος που αποκομίζει κάποιος μέσω του εκφοβισμού ενός δημοσιογράφου, ενός ερευνητή ή μιας οργάνωσης της κοινωνίας των πολιτών τότε ο στόχος της νομοθεσίας δεν επιτυγχάνεται. 
Απαιτούνται πρόσθετες εγγυήσεις για την ουσιαστική προστασία των προσώπων που συμμετέχουν στον δημόσιο διάλογο. Πρέπει να προβλεφθεί ευρύτερη οικονομική και θεσμική υποστήριξη των θυμάτων στρατηγικών αγωγών, πρόσβαση σε δωρεάν νομική συνδρομή, ενημέρωση και κατάλληλους μηχανισμούς υποστήριξης ώστε η προστασία να μην εξαντλείται μέσα στο πλαίσιο μιας διαδικαστικής διαδικασίας. 
Η Ένωση Εκδοτών Διαδικτύου και η ΕΣΗΕΑ ζήτησαν μεταβατικές ρυθμίσεις για τις ήδη εκκρεμείς υποθέσεις, αλλά αυτό το ζήτησε και η Ένωση Εκδοτών Εφημερίδων και Διαδικτύου τι γίνεται σε αυτήν την περίπτωση; Πρέπει να υπάρχει μια σαφής πρόβλεψη για την αναστολή της κύριας δίκης κατά την εξέταση της αίτησης πρώιμης απόρριψης, ώστε να μπορούν να υποστηριχθούν θύματα SLAPP σε διαδικασίες που ήδη έχουν ξεκινήσει. 
Ανάλογους προβληματισμούς διατύπωσε και η Εταιρεία Νομικών Βορείου Ελλάδος. Ο εκπρόσωπός της επισήμανε ότι με το ισχύον σύστημα των ειδικών διαδικασιών η αγωγή επιδίδεται σε χρόνο που δεν επιτρέπει την έγκαιρη ενεργοποίηση της διαδικασίας πρώιμης απόρριψης. Πρότεινε λοιπόν, γι’ αυτόν ακριβώς τον λόγο να προβλέπεται υποχρεωτική επίδοση της αγωγής μέσα σε 30 ημέρες από την κατάθεση της, ώστε να μπορεί ο εναγόμενος να ενεργοποιήσει τον μηχανισμό προστασίας που επιβάλλει η Οδηγία. 
Στο θέμα των κυρώσεων η Εθνική Επιτροπή για τα Δικαιώματα του Ανθρώπου επισημαίνει ότι η προβλεπόμενη χρηματική κύρωση, η οποία ανέρχεται στο 1% του αντικειμένου της αγωγής έως 5.000 ευρώ δεν μπορεί να θεωρηθεί πραγματικά αποτρεπτική για έναν οικονομικά ισχυρό ενάγοντα είναι ελάχιστο ποσόν. Υπενθυμίζεται ότι η ίδια η Οδηγία απαιτεί κυρώσεις να είναι αποτελεσματικές, αναλογικές και αποτρεπτικές επομένως, δεν αρκεί η ύπαρξη μιας συμβολικής κύρωσης χρειάζεται ένα σύστημα που πραγματικά θα αποτρέπει την καταχρηστική προσφυγή στη δικαιοσύνη ως μέσον φίμωσης του δημόσιου λόγου. Γι’ αυτό λοιπόν, προτείνεται να συνεκτιμώνται και η οικονομική επιφάνεια του ενάγοντος, η επαναληπτικότητα  της συμπεριφοράς του και το πραγματικό κόστος που υπέστη ο εναγόμενος.
 Όλα αυτά δεν αποτελούν αποσπασματικές παρατηρήσεις, συνθέτουν μια κοινή εικόνα που προκύπτει από τις παρατηρήσεις ανεξάρτητων Αρχών, επιστημονικών φορέων, δημοσιογραφικών ενώσεων και εκπροσώπων του νομικού κόσμου. Όλοι αναγνωρίζουν την αναγκαιότητα της μεταρρύθμισης και όλοι, όμως, επισημαίνουν ότι η αποτελεσματικότητα του νέου πλαισίου θα κριθεί από το αν οι διαδικασίες είναι πραγματικά γρήγορες, αν οι κυρώσεις θα είναι αποτρεπτικές, αν οι δικονομικές εγγυήσεις θα είναι επαρκείς και αν η προστασία των προσώπων που συμμετέχουν στον δημόσιο διάλογο θα είναι ουσιαστική και όχι τυπική. Αυτές είναι οι παρατηρήσεις που πρέπει να λάβετε υπόψη σας και που μέσα στο νομοσχέδιο έπρεπε να υπήρχαν σαφείς εγγυήσεις. 
Η Ένωση Δικαστών Λειτουργών του Συμβουλίου Επικρατείας επισήμαναν ότι η χώρα μας αντιμετωπίζει διαχρονικό πρόβλημα συμμόρφωσης της Διοίκησης στις δικαστικές αποφάσεις. Υπενθύμισαν ότι το άρθρο 95, παράγραφος 5 του Συντάγματος επιβάλλει στη Διοίκηση την υποχρέωση συμμόρφωσης και τόνισαν ότι ο ν.3068 παρά τις καλές προθέσεις του αποδείχθηκε στην πράξη ανεπαρκής μάλιστα, ανέφεραν ότι η Ελλάδα έχει καταδικασθεί δεκάδες φορές από το Ευρωπαϊκό Δικαστήριο των Δικαιωμάτων του Ανθρώπου καταδεικνύοντας ότι πρόκειται για ένα διαχρονικό και συστημικό πρόβλημα για το οποίο δεν υπάρχει λύση. 
Όχι μόνον εμείς που είπαμε για την μη πρόσβαση στον Άρειο Πάγο το είπαν και οι δικηγορικές ενώσεις. Για το θέμα της πρόσβασης στον Άρειο Πάγο η οποία λοιπόν, περιορίζεται μόνον από οικονομικό κριτήριο και μάλιστα είπατε για το επιδικασθέν ποσόν και όχι το αντικείμενο της διαφοράς. Το επιδικασθέν ποσό μπορεί να είναι πάρα πολύ λίγο και έτσι να μην μπορεί ο άνθρωπος αυτό το ηθικό βάρος που θα έχει υποστεί του να κριθεί υπαίτιος συκοφαντικής δυσφήμησης, όμως, αποτέλεσμα SLAPP τακτικής να μην μπορεί ποτέ του να το διαγράψει. 
Στο άρθρο 57 η ανακοίνωση του περιεχομένου αποφάσεων πριν από τη δημοσίευσή τους θίγει τη λειτουργία της δικαιοσύνης και δημιουργεί και συνταγματικά ζητήματα εξ΄ αυτού υπήρξε έντονη αντίθεση και την ακούσαμε από αυτά που είπαν οι φορείς. 
Η μεταβατική διάταξη της ΕΣΗΕΑ δεν υπάρχει. Μίλησαν για ένα ενιαίο εθνικό σημείο πληροφόρησης και υποστήριξης για τα θύματα SLAPP, ώστε να μπορούν να ενημερώνονται, να υπάρξει επίσης συστηματική εκπαίδευση δικαστών, εισαγγελέων, δικηγόρων και δημοσιογράφων και να δημοσιεύονται σχετικές δικαστικές αποφάσεις ώστε να δημιουργηθεί ενιαία νομολογία. Η προθεσμία των 30 ημερών σας είπαν και από την Ένωση των Εκδοτών Διαδικτύου ότι είναι μικρή για έναν δημοσιογράφο, ένα μικρό μέσο ενημέρωσης το οποίο δεν έχει τη δυνατότητα και τα χρήματα να αντιμετωπίσει έγκαιρα τέτοιες πράξεις, τέτοιες SLAPP αγωγές. Υπάρχει ο κίνδυνος ο εναγόμενος να αποκαλύψει μάλιστα πρόωρα σας είπαν την υπερασπιστική του στρατηγική.  Πρέπει λοιπόν, σε αυτήν την περίπτωση να καλύπτετε πλήρως τα δικαστικά έξοδα του εναγομένου και να δοθεί ίσως ένα περισσότερο μεγάλο περιθώριο. 
Η Εταιρεία Νομικών Βορείου Ελλάδος είπε ότι δεν θα μπορεί να λειτουργήσει ο μηχανισμός της πρώιμης απόρριψης, όταν η επίδοση της αγωγής δεν πρέπει να γίνεται μέσα σε ένα ενωρίτερο χρόνο αλλιώς, δεν μπορεί να λειτουργήσει ο μηχανισμός της πρώιμης απόρριψης. 
Οι δικαστικοί επιμελητές δήλωσαν ότι χρειάζεται σαφές χρονοδιάγραμμα για την εφαρμογή του ψηφιακού βιβλίου επιδόσεων, αναλυτική υπουργική απόφαση τι θα κάνουν, πρόβλεψη για τα τεχνικά προβλήματα, αυστηρές εγγυήσεις προστασίας των προσωπικών δεδομένων και ζητούν και εκπαίδευση των δικαστικών επιμελητών πριν από την πλήρη λειτουργία του νέου συστήματος. 
Όσον αφορά την Ιατροδικαστική Υπηρεσία και τα άρθρα 36 και 37 του νόμου που βάζετε. Τα τελευταία χρόνια, γίναμε όλοι μάρτυρες υποθέσεων οι οποίες ανέδειξαν σοβαρά ερωτήματα για τη λειτουργία της Ιατροδικαστικής Υπηρεσίας με τις επεμβάσεις από το Υπουργείο Δικαιοσύνης και είδαμε καθυστερήσεις στην έκδοση πορισμάτων, αντιφατικές ιατροδικαστικές εκτιμήσεις στην ίδια υπόθεση, ελλείψεις σε προσωπικό και μέσα, αλλά και γεγονότα που έπληξαν την εμπιστοσύνη των πολιτών στην αξιοπιστία του θεσμού. Είναι γνωστά τα γεγονότα και στην υπόθεση των Τεμπών. Κάθε φορά που προκύπτει μια υπόθεση με έντονο κοινωνικό ενδιαφέρον η δημόσια συζήτηση δεν αφορά μόνον το αποτέλεσμα της έρευνας, αφορά και το κατά πόσον οι πολίτες μπορούν να εμπιστευθούν ότι οι πραγματογνωμοσύνες είναι επιστημονικά τεκμηριωμένες, ανεξάρτητες και κυρίως αμερόληπτες που αυτό έχει σημασία. Το πόσο αμερόληπτες είναι και όχι χειραγωγούμενες και καθοδηγούμενες γι’ αυτό η σημερινή μεταρρύθμιση πρέπει να απαντήσει στα πραγματικά προβλήματα που έχουμε διαπιστώσει. Πρώτον, να εξασφαλίσει επαρκή στελέχωση, σύγχρονες υποδομές, ενιαία επιστημονικά πρωτόκολλα, διαφάνεια, λογοδοσία και αποτελεσματικό έλεγχο ποιότητας. Δεν αρκεί να αλλάζουμε την διοικητική δομή πρέπει να αποκατασταθεί η εμπιστοσύνη μας διότι, χωρίς αξιόπιστη και ανεξάρτητη Ιατροδικαστική Υπηρεσία δεν μπορεί να υπάρξει αποτελεσματική απονομή δικαιοσύνης ούτε ισχυρό κράτος δικαίου. 
Στο θέμα της Ευρωπαϊκής Εισαγγελίας. Δεν είναι η πρώτη φορά που η Κυβέρνησή σας νομοθετεί για την Ευρωπαϊκή Εισαγγελία την ώρα που εκείνη ερευνά υποθέσεις που αγγίζουν τον πυρήνα της κυβερνητικής λειτουργίας ως προς τα σκάνδαλα που έχουμε δει, που ζούμε και που έχουν μολύνει τον δημόσιο βίο μας. Το έργο της Ευρωπαϊκής Εισαγγελίας πρέπει να είναι ανεξάρτητο και πρέπει να το λαμβάνουμε υπόψη μας μέσα στη λειτουργία των θεσμών. Γι’ αυτό αυτές οι παρεμβάσεις σας πρέπει να είναι απολύτως αιτιολογημένες και απολύτως διαφανείς. Αντιμετωπίζετε έναν ανεξάρτητο ευρωπαϊκό θεσμό ως υπηρεσία του Υπουργείου Δικαιοσύνης και αυτό είναι απαράδεκτο. Υπονομεύετε κατ’ αυτόν τον τρόπο το κράτος δικαίου, την ανεξάρτητη λειτουργία της δικαιοσύνης και γενικά το Σύνταγμα.  Τα υπόλοιπα στην Ολομέλεια.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η κυρία Καραγεωργοπούλου.
[bookmark: _Hlk243641411]ΕΛΕΝΗ ΚΑΡΑΓΕΩΡΓΟΠΟΥΛΟΥ: Συζητάμε σήμερα ένα νομοσχέδιο το οποίο περιλαμβάνει δύο σημαντικές θεσμικές παρεμβάσεις. Από τη μια την προστασία από τις στρατηγικές αγωγές που μπορεί να λειτουργήσουν ως μέσον εκφοβισμού δημοσιογράφων, πολιτών, φορέων της κοινωνίας των πολιτών και από την άλλη το νέο πλαίσιο συμμόρφωσης της διοίκησης προς τις δικαστικές αποφάσεις, δηλαδή ένα ζήτημα που συνδέεται άμεσα με την αποτελεσματικότητα του κράτους δικαίου. 
Στην πραγματικότητα κάπως έτσι κατατέθηκε σε διαβούλευση αυτό το νομοσχέδιο στην συνέχεια, όμως, προσθέσατε αρκετά ακόμα αντικείμενα και σήμερα έχουμε τη μορφή πολυνομοσχεδίου στο οποίο υπάρχουν 14 νέα άρθρα που δεν τέθηκαν ποτέ σε διαβούλευση. Είναι άρθρα που εκτείνονται σε σύνολο από ζητήματα δικαστικών υπαλλήλων και την μίσθωση του Αρσάκειου Μεγάρου έως την Ρυθμιστική Αρχή Σιδηροδρόμων και την Ενιαία Ψηφιακή Πύλη Πληρωμών και αποσύρατε στο ίδιο νομοσχέδιο ένα ολόκληρο κεφάλαιο που αφορούσε στην προστασία των ανηλίκων από μέσα κοινωνικής δικτύωσης χωρίς καμία δημόσια εξήγηση. 
Η Οικονομική και Κοινωνική Επιτροπή επεσήμανε ότι η συγκέντρωση τόσο διαφορετικών αντικείμενων στο ίδιο νομοθέτημα μπορεί να μην δημιουργεί ζήτημα συνταγματικότητας υπονομεύει, όμως, την ποιότητα της νομοθέτησης -τι πρωτότυπο- αποδυναμώνει τη θεματική συνοχή του νόμου, δυσχεραίνει την κατανόησή του τόσο από τους εφαρμοστές του δικαίου όσο και από τους πολίτες.
 Ακόμη και για το τμήμα που τέθηκε σε διαβούλευση η διαδικασία υπήρξε ουσιαστικά προσχηματική. Η Εθνική Επιτροπή για τα Δικαιώματα του Ανθρώπου επεσήμανε ότι το νομοσχέδιο κατατέθηκε στη Βουλή την αμέσως επόμενη ημέρα από τη λήξη της διαβούλευσης γεγονός που εύλογα γεννά αμφιβολίες, εάν υπήρξε πραγματικός χρόνος αξιολόγησης των παρατηρήσεων επιπλέον, η Εθνική Επιτροπή για τα Δικαιώματα του Ανθρώπου που είναι το κατεξοχήν συμβουλευτικό όργανο της Πολιτείας για τα ανθρώπινα δικαιώματα και σπάνια την λαμβάνετε ουσιαστικά υπόψη δεν κλήθηκε να εκφράσει τις απόψεις της σε κανένα στάδιο της επεξεργασίας του νομοσχεδίου. Η καλή νομοθέτηση δεν εξαντλείται στη δημοσίευση της διαβούλευσης, κύριε Υφυπουργέ, προϋποθέτει ουσιαστική επεξεργασία των παρατηρήσεων και πραγματικό θεσμικό διάλογο, όχι προσχηματικό.
 Στο Μέρος Α’  ενσωματώνεται στην ελληνική έννομη τάξη η Οδηγία 2024/1069 ΕΚ για την προστασία από τις στρατηγικές αγωγές προς αποθάρρυνση της συμμετοχής του κοινού, τις γνωστές ως SLAPP, πρόκειται για αγωγές που δεν ασκούνται πρωτίστως για να δικαιωθεί ο ενάγων, αλλά για να εξαντλήσουν οικονομικά τον αντίδικο, να τον υποχρεώσουν να δαπανήσει χρόνο και χρήμα και τελικά να τον αποτρέψουν από το να μιλήσει, να ερευνήσει, να δημοσιεύσει, να συμμετάσχει στον δημόσιο διάλογο, πολλές φορές αυτολογοκρίνοντας ακόμα και τον εαυτό του στην απόπειρά του να δημοσιεύσει μια αντικειμενική αλήθεια.
 Η ενσωμάτωση της Οδηγίας αποτελεί ασφαλώς υποχρέωση της χώρας, όμως, ούτε έγκαιρα έγινε ούτε αξιοποιήθηκαν οι δυνατότητες που η ίδια η Οδηγία παρέχει στον εθνικό νομοθέτη. Η Εθνική Επιτροπή για τα Δικαιώματα του Ανθρώπου δηλώνει ότι η προθεσμία ενσωμάτωσης είχε ήδη λήξει από τις 7 Μαΐου, ενώ στις 15 Ιουλίου η Ευρωπαϊκή Επιτροπή σας απέστειλε, απέστειλε στη χώρα μας δηλαδή προειδοποιητική επιστολή για την μη έγκαιρη μεταφορά της Οδηγίας. Δεν πρόκειται λοιπόν, για μία έγκαιρη μεταρρύθμιση, αλλά για καθυστερημένη συμμόρφωση αφού είχε ήδη κινηθεί η διαδικασία επί παραβάσει και το ζήτημα δεν είναι μόνον πότε συμμορφώθηκε η Κυβέρνηση είναι κυρίως, πώς επέλεξε να συμμορφωθεί.  
Η Οδηγία στο άρθρο 3 παρ. 1 χαρακτηρίζει τις ρυθμίσεις της ως ελάχιστες απαιτήσεις και προβλέπει ρητά ότι τα κράτη-μέλη μπορεί να θεσπίζουν ή να διατηρούν ευνοϊκότερες διατάξεις δηλαδή, η Κυβέρνηση είχε πραγματικό περιθώριο επιλογής, μπορούσε να διαμορφώσει ένα ισχυρότερο πλαίσιο προστασίας και τι επέλεξε; Να μην το κάνει. Αυτό είναι πολιτική επιλογή. 
Χαρακτηριστικό παράδειγμα αποτελεί η αποκατάσταση της ζημίας του εναγομένου. Μίλησαν άλλοι συνάδελφοι για αυτό, ασκήθηκε κριτική και από την Οικονομική και Κοινωνική Επιτροπή να συμπληρώσω και από την Εθνική Επιτροπή για τα Δικαιώματα του Ανθρώπου, η οποία ζήτησε ρητά να προβλέπεται η καταβολή του συνόλου των εξόδων νομικής εκπροσώπησης καθώς και πλήρης αποζημίωση του θύματος για την περιουσιακή και μη περιουσιακή ζημία, την απώλεια εισοδήματος, τον χρόνο που έχασε και την ηθική βλάβη που υπέστη. Αυτές είναι οι ουσιαστικές εγγυήσεις που επιτρέπει η Οδηγία και αυτές δεν περιλαμβάνονται στο νομοσχέδιο.
Εξίσου σοβαρό είναι και το ζήτημα των κυρώσεων. Η Οδηγία απαιτεί αυτές να είναι αποτελεσματικές, αναλογικές και αποτρεπτικές. Η Κυβέρνηση επέλεξε χρηματική ποινή ύψους 1% επί του αντικειμένου της αγωγής ή 5.000 ευρώ, όταν η διαφορά δεν αποτιμάται σε χρήμα. Με ποια τεκμηρίωση θεωρεί ότι αυτά τα ποσά είναι πράγματι αποτρεπτικά για έναν οικονομικά ισχυρό ενάγοντα; Καμία δικαιολογία δεν υπάρχει και καμία αιτιολογία δεν δόθηκε και η Εθνική Επιτροπή για τα Δικαιώματα του Ανθρώπου εκφράζει ρητά την ανησυχία ότι οι κυρώσεις αυτές ενδέχεται να μην είναι επαρκείς επισημαίνοντας ότι θα πρέπει να συνεκτιμώνται και οι οικονομικοί πόροι του ενάγοντος, καθώς και το ιστορικό άσκησης πολλαπλών παρόμοιων αγωγών. Υπάρχουν, όμως, σοβαρά δικονομικά κενά. Το νομοσχέδιο εμφανίζεται να αντιστρέψει το βάρος απόδειξης και ταυτόχρονα απαιτεί από τον εναγόμενο να προσκομίσει αποδεικτικά στοιχεία για να ενεργοποιηθεί η προστασία.
Περνάω στο άρθρο 17. Επισημαίνει η Εθνική Επιτροπή για τα Δικαιώματα του Ανθρώπου και η Ένωση Ιδιοκτητών Ημερησίων Εφημερίδων Αθηνών ότι απαιτείται ένα πραγματικό ενιαίο και εύκολα προσβάσιμο σημείο ενημέρωσης όπου τα θύματα θα μπορούν να πληροφορούνται για τις διαθέσιμες εγγυήσεις, τη νομική βοήθεια, τα μέτρα στήριξης και τη σχετική νομολογία. Η πρόβλεψη αυτή δεν αποτυπώνεται ολοκληρωμένα στο νομοσχέδιο. 
Στο Δεύτερο Μέρος μιλάμε για τη συμμόρφωση της διοίκησης προς τις δικαστικές αποφάσεις, ένα ζήτημα που βρίσκεται στον πυρήνα του κράτους δικαίου γιατί η δικαστική προστασία δεν ολοκληρώνεται φυσικά με την έκδοση μιας Απόφασης, αλλά με το αν τελικά αυτή εφαρμόζεται, αν μπορεί να προστατεύσει ουσιαστικά τους πολίτες. Η Κυβέρνηση εδώ, προβαίνει και πάλι σε μια ιδιαίτερα σημαντική παραδοχή. Στην ανάλυση συνεπειών ρύθμισης αναγνωρίζει ότι η μη συμμόρφωση, η καθυστερημένη συμμόρφωση και η πλημμελής συμμόρφωση της Διοίκησης έχουν πλέον αποκτήσει συστημικά χαρακτηριστικά και ότι το ισχύον πλαίσιο του ν.3068/2002 δεν λειτούργησε με την απαιτούμενη αποτελεσματικότητα. Έχετε να μας πείτε κάτι γι’ αυτό; Η Οικονομική και Κοινωνική Επιτροπή δηλώνει ότι οι αλλαγές αυτές δεν στηρίζονται σε μια ολοκληρωμένη αξιολόγηση της εφαρμογής του ισχύοντος πλαισίου, δεν παρουσιάζονται στη Βουλή συγκεντρωτικά στοιχεία για τις αιτήσεις συμμόρφωσης, τις καθυστερήσεις, τις κυρώσεις που επιβλήθηκαν, τις πειθαρχικές διαδικασίες που κινήθηκαν ή τις υπηρεσίες που εμφανίζουν συστημικά προβλήματα συμμόρφωσης και συστηματικά. Η Κυβέρνηση δηλαδή παραδέχεται ότι το πρόβλημα είναι συστημικό, χωρίς να παρουσιάζει μία αντίστοιχα συστηματική αποτίμηση των αιτίων του. 
Στο Μέρος Γ, υπάρχει μια σειρά από διατάξεις που αφορούν στην οργάνωση και τη λειτουργία της δικαιοσύνης. Κάποιες αντιμετωπίζουν πραγματικές ανάγκες και διορθώνουν ορισμένα προβλήματα που έχουν ανακύψει υπάρχει, όμως, το άρθρο 37. Τι κάνετε; Παρατείνετε από δύο σε τρία έτη τη θητεία των προϊσταμένων των δικαστικών υπηρεσιών. Οι ενώσεις των δικαστών αντέδρασαν γραπτώς και μόνο δεν έκριναν σκόπιμη την παρουσία τους στην ακρόαση των Φορέων, αντιλαμβανόμαστε ότι μετά την αύξηση των αποδοχών τους δεν θέλουν να αντικρούσουν πολύ ηχηρά τη συγκεκριμένη διάταξη. 
Το ίδιο συμβαίνει και με το άρθρο 39 που μεταθέτει εκ νέου την εφαρμογή του δικαστικού χάρτη, νέες παρατάσεις. Δεν είναι αυτό έμμεση παραδοχή ότι ο σχεδιασμός σας έχει αποτύχει, κύριε Υφυπουργέ; Δεν υπάρχει νομοσχέδιο που να μην φέρνετε νέες συνεχώς διατάξεις με τις οποίες μιλάτε για τον δικαστικό χάρτη και παρατείνετε την εφαρμογή του. 
Το άρθρο 42 για τον παλαιό αιγιαλό κανείς δεν το έθιξε και ομολογώ ότι είναι σκανδαλώδες. Οι κτηματικές υπηρεσίες βρέθηκαν αντιμέτωπες με ερμηνευτικές δυσχέρειες και η Κυβέρνηση έρχεται σήμερα να καλύψει το κενό που η ίδια δημιούργησε, μία απόδειξη ότι η κακή νομοθέτηση δεν παράγει ασφάλεια δικαίου, αλλά παρέχει συνεχείς διορθώσεις και πάλι. Η ρύθμιση, όμως, αυτή αφήνει εντελώς αρρύθμιστη μια άλλη κατηγορία πολιτών και αυτό είναι το σκανδαλώδες εκείνους που απέκτησαν νόμιμα τα εμπράγματα δικαιώματά τους από το ίδιο το ελληνικό Δημόσιο μετά τον καθορισμό του παλαιού αιγιαλού και οι οποίοι εξακολουθούν να αποκλείονται από την υπαγωγή στο άρθρο 89 του ν.4495/2017 και συνακόλουθα από την ολοκλήρωση της διαδικασίας εξαγοράς του ν.5024/2023. Πόσο πια να σας το διατυμπανίσει αυτό κανείς ότι φέρνετε αντιφατικές διατάξεις με τον ένα νόμο τους αποκλείετε από τη ρύθμιση με τον άλλο νόμο τους λέτε μπορείτε.
Το Τέταρτο Μέρος περιλαμβάνει μια σειρά ετερόκλητων διατάξεων, κάποιες κινούνται στη θετική κατεύθυνση άλλες, όμως, δημιουργούν εύλογα ερωτήματα ως προς την αναγκαιότητα, την τεκμηρίωση και τη συνοχή τους. Δεν είναι τυχαίο εξάλλου ότι στην περίπτωση του άρθρου 59 η Οικονομική και Κοινωνική Επιτροπή, αλλά και οι δικηγορικοί σύλλογοι επισήμαναν ότι ο αναιρετικός έλεγχος υπηρετεί πρωτίστως την ορθή εφαρμογή και την ενιαία ερμηνεία του δικαίου, όχι την οικονομική αξία της διαφοράς. 
Πάμε και στο άρθρο 61 και με αυτό θα κλείσω γιατί δεν θέλω να καταχραστώ περισσότερο χρόνο και σας ευχαριστώ για την ανοχή. Κύριε Υφυπουργέ, έχω προβεί σε περισσότερες δηλώσεις από το βήμα της Βουλής είτε σε Επιτροπές είτε στην Ολομέλεια, αλλά έχω καταθέσει και πολλές Ερωτήσεις στον Κοινοβουλευτικό Έλεγχο. Σε μία τελευταία Ερώτηση που αφορά στα θέματα του Κτηματολογίου και Αίτησης Κατάθεσης Εγγράφων το Υπουργείο απάντησε ότι μόνο στις μελέτες κτηματογράφησης που ολοκληρώθηκαν την τελευταία τριετία υπάρχουν 1.680.646 ακίνητα για τα οποία δεν υποβλήθηκε δήλωση, ενώ προβλέπεται η εξέταση 233.000 ενστάσεων έως το 2028.  Έχω την γραπτή απάντηση συνεπώς, ο κύριος Παπαστέργιου που βγαίνει και δηλώνει άλλα στα κανάλια μπορεί να το κάνει για δικούς σας λόγους επικοινωνίας, αλλά δεν ανταποκρίνεται στην αλήθεια διότι, το Υπουργείο το ίδιο έχει απαντήσει για το πόσα δικαιώματα δεν έχουν δηλωθεί.
 Άρα, τι αναμένεται να γίνει με τις αρχικές εγγραφές οπότε και θα ολοκληρωθεί όπως λέτε η «κτηματογράφηση»; Στις αρχικές εγγραφές θα υπάρχουν αγνώστου ιδιοκτήτη πάρα πολλές ιδιοκτησίες. Τι σημαίνει αυτό για τις υποθέσεις που τις υπάγετε στο άρθρο 61 σκανδαλωδώς στη διαδικασία της διαμεσολάβησης; Τι σημαίνει αυτό; Ότι οι δικηγόροι του Νομικού Συμβουλίου του Κράτους θα κληθούν να πουν δεν προβάλουμε δικαιώματα του ελληνικού Δημοσίου. Δεν προβάλλουν, κύριε Υφυπουργέ, γιατί δεν έχει το ελληνικό Δημόσιο δικαιώματα ή γιατί δεν έχουν στοιχεία ή γιατί τα στοιχεία που τους παρέχετε είναι από αντιφατικά έως ελλιπέστατα διότι οι ίδιοι οι δικηγόροι του Νομικού Συμβουλίου του Κράτους και στην τελευταία Έκθεσή τους η οποία κατατέθηκε στον Πρόεδρο της Ελληνικής Βουλής και δεν νομίζω ότι έχει διανεμηθεί σε εμάς τους βουλευτές, αλλά ευτυχώς, υπάρχει το διαδίκτυο και εντοπίζουμε τέτοιου είδους μεγάλης σοβαρότητας Εκθέσεις τι λένε λοιπόν;  Τον Ιούνιο κατατέθηκε το 2026 για το έτος 2025 λένε πρώτον, ακόμη και σήμερα δεν έχουν πρόσβαση στη βάση του Ελληνικού Κτηματολογίου. Λένε ότι τα πρακτικά διαμεσολάβησης δεν καταχωρίζονται παρά πολύ συχνά στα αρμόδια κτηματολογικά γραφεία για την εξασφάλιση εμπραγμάτων δικαιωμάτων, λένε ότι δεν μπορούν να προβάλουν τα δικαιώματα του ελληνικού Δημοσίου διότι, έχουν αντιφατικές ή ελλιπέστατες δηλώσεις δικαιωμάτων και στοιχεία που τεκμηριώνουν το δικαίωμα και οι αρμόδιες υπηρεσίες είναι πρώτον, υποστελεχωμένες δεύτερον, δεν έχουν υποδομή τρίτον, δεν υπάρχουν είτε τα εξειδικευμένα στελέχη για να μπορούν να δώσουν το αποτέλεσμα για το οποίο αιτούνται κατ’ επανάληψη την προσκόμιση στοιχείων και δεν ανταποκρίνονται στις υποχρεώσεις τους οι αρμόδιες υπηρεσίες. 
Για να γίνω πιο ακριβής τέτοιες υπηρεσίες είναι η υπηρεσία τοπογράφων μηχανικών, είναι οι δασικές υπηρεσίες. Δεν μπορούν να ανταποκριθούν στα κελεύσματα και στις απαιτήσεις που έχει το Νομικό Συμβούλιο του Κράτους για να μπορέσει να εξυπηρετήσει λοιπόν, την προβολή δικαιωμάτων του ελληνικού Δημοσίου άρα, όταν υπάρχει τέτοιου είδους έλλειμμα και δεν υπάρχουν τα κατάλληλα εργαλεία για να προβληθούν τα δικαιώματα τι σημαίνει αυτό; ‘Οτι θα έρχεται η στιγμή της διαμεσολάβησης και θα λέει ο δικηγόρος του Νομικού Συμβουλίου του Κράτους ότι δεν έχω στοιχεία, δεν προβάλλω δικαίωμα άρα, με την άλλη πλευρά σε σύμπλευση σε κάποιες περιπτώσεις που μπορεί να θέλετε να εξυπηρετήσετε ημετέρους θα συντάσσετε ένα πρακτικό και θα ζητείται για μία έκταση που θα ανήκει σε αυτές τις πάρα πολλές εκτάσεις του ελληνικού Δημοσίου που δεν έχετε δηλώσει ότι αυτή κατοχυρώνεται στον τάδε ή στον δείνα ημέτερο ενδεχομένως; 
Επίσης, τι άλλο σκανδαλώδες κάνετε που δεν έχει γίνει γνωστό και δεν το έχει αντιληφθεί ο περισσότερος κόσμος. Είναι ότι σε άλλο νομοσχέδιο που εξετάζεται και συζητείται στη Βουλή παράλληλα το σκανδαλώδες επίσης, νομοσχέδιο του Υπουργείου Περιβάλλοντος και Ενέργειας και εκεί, άσχετοι με το περιεχόμενο του νομοσχεδίου έχετε βάλει μία διάταξη για την κτηματογράφηση και το Κτηματολόγιο που δεν την φέρατε με το παρόν νομοσχέδιο την βάλετε σε άλλο για να μην γίνει αντιληπτό προφανώς.
Και τι κάνετε εκεί; Στον νομικό έλεγχο των πράξεων που καταχωρίζονται στα κτηματολογικά γραφεία προσθέτετε μία Επιτροπή του Υπουργείου Εθνικής Οικονομίας και Οικονομικών άκουσον άκουσον, η οποία θα κρίνει ειδικές περιπτώσεις, μεγάλου αντικειμένου και μείζονος βαρύτητας δηλαδή, εκεί που θα επιλέγεται θα λέτε η υπόθεση αυτή, αυτός ο φάκελος από πρακτικό διαμεσολάβησης που θα στηρίζεται σε μία ένορκη βεβαίωση μαρτύρων ό,τι δηλώνω θέλω και όποιος δηλώσω είμαι, μαζί με ένα Ε9 θα κατοχυρώνεται ένα δικαίωμα στον τάδε και θα έρχεται η Επιτροπή του Υπουργείου Οικονομικών που δεν έχει την κατάλληλη δικαιοδοσία για κάτι τέτοιο, την παίρνει τη δικαιοδοσία από το Ελληνικό Κτηματολόγιο, και θα λέει ότι θα καταχωριστεί στο Ελληνικό Κτηματολόγιο. Λυπάμαι.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Φλώρος, ανεξάρτητος βουλευτής.
[bookmark: _Hlk236145876]ΚΩΝΣΤΑΝΤΙΝΟΣ ΦΛΩΡΟΣ: Αρχικά σας ευχαριστώ για την εξαίρεση που κάνετε διότι, δεν είμαι μέλος της Επιτροπής, αλλά θέλω να σταθώ σε ένα συγκεκριμένο άρθρο, στο άρθρο 68 του παρόντος νομοσχεδίου στο οποίο, κύριε Υπουργέ, γνωρίζουμε ότι η ανάγκη θεσμοθέτησης της κτηνιατροδικαστικής διερεύνησης είναι υπαρκτή δεν αφορά, όμως, μόνον τα περιστατικά κακοποίησης ζώων συντροφιάς, αλλά αφορά και μαζικούς θανάτους παραγωγικών ή αγρίων ζώων, ζωονόσους, ασφάλεια τροφίμων και ζητήματα δημόσιας υγείας αυτό, όμως, δεν σημαίνει ότι οποιαδήποτε ρύθμιση παρουσιάζεται ως εκσυγχρονισμός είναι και σωστή. 
Στο άρθρο 68 τι κάνετε; Αναθέτετε τις ιατροδικαστικές υπηρεσίες του κράτους, τη διενέργεια κτηνιατροδικαστικών πράξεων και προβλέπετε τη δυνατότητα σύναψης μνημονίου συνεργασίας με ανώτατα εκπαιδευτικά ιδρύματα και συστήνετε 14 οργανικές θέσεις κτηνιάτρων στο Υπουργείο Δικαιοσύνης 14 θέσεις, όμως, δεν συνιστούν κτηνιατροδικαστική υπηρεσία. 
Δεν αναφέρεται πουθενά πού είναι οι κατάλληλες εγκαταστάσεις, πού είναι τα νεκροτομεία ζώων, πού είναι τα εργαστήρια, τα πρωτόκολλα βιοασφάλειας, οι κανόνες διαχείρισης των πειστηρίων και η αλυσίδα φύλαξης των δειγμάτων. Δεν έχει αποσαφηνιστεί πουθενά ποιος θα πραγματοποιεί τις ιστοπαθολογικές, τοξικολογικές και μικροβιολογικές εξετάσεις, ποια προσόντα θα απαιτούνται από τους κτηνιάτρους, πώς θα καλυφθούν αυτές οι θέσεις, πότε θα καλυφθούν, ποιος θα πληρώνει τις πραγματογνωμοσύνες μέχρι να ολοκληρωθεί η στελέχωση. Σε κανένα από αυτά δεν έχουμε λάβει απάντηση. 
Αντί λοιπόν, να φειάξετε και να δημιουργήσετε μία ολοκληρωμένη υπηρεσία τι κάνετε εσείς τώρα εδώ;  Δημιουργείτε μία αρμοδιότητα  στα χαρτιά και την φορτώνετε στις ιατροδικαστικές υπηρεσίες, οι οποίες έχουν ως κύριο επιστημονικό αντικείμενο τον άνθρωπο. Οι ιατροδικαστές είναι γιατροί, νομίζω σ’ αυτό συμφωνούμε όλοι. 
Οι κτηνιατροδικαστικές πράξεις ανήκουν στην κτηνιατρική επιστήμη και πρέπει να διενεργούνται από κατάλληλους ειδικευμένους κτηνιάτρους με το αναγκαίο επιστημονικό και βοηθητικό προσωπικό και προφανώς, σε εγκαταστάσεις που πληρούν τις ειδικές απαιτήσεις βιοασφάλειας. 
Το Πανεπιστήμιο Θεσσαλίας διαθέτει εργαστήριο παθολογικής ανατομικής των ζώων και κτηνιατροδικαστικής, αντί να αξιοποιήσετε θεσμικά την υπάρχουσα επιστημονική γνώση και τις δημόσιες κτηνιατρικές δομές φέρνετε αυτήν την στιγμή μια διάταξη η οποία περιορίζεται σε γενικόλογες αναφορές περί μελλοντικών μνημονίων συνεργασίας. 
Υπάρχει, όμως και ένα δεύτερο πολύ σοβαρότερο ερώτημα. Ποιος διαμορφώνει τελικά, την πολιτική του κράτους για τα ζώα; Η συνεργασία της Ελληνικής Αστυνομίας με τη Zero Stray Pawject  και τη Zero Stray Academy δεν αποτελεί φήμη ή υπόθεση. Έχει γίνει εδώ, ορίστε, θα το καταθέσω και στα πρακτικά.
(Στο σημείο αυτό κατατίθεται έγγραφο το οποίο επισυνάπτεται στα πρακτικά της Επιτροπής)
Έχουν υπογραφεί μνημόνια συνεργασίας τα οποία προβλέπουν μεταξύ άλλων την ειδική κατάρτιση του προσωπικού της Ελληνικής Αστυνομίας, τη συμβολή των συγκεκριμένων φορέων στη λειτουργία του Τμήματος Προστασίας Ζώων και των αντιστοιχιών γραφείων, καθώς και τη συμμετοχή τους στην εκπαίδευση σπουδαστών των Αστυνομικών Σχολών.
Η ίδια η Zero Stray Academy εμφανίζει ως Διευθύντρια την γνωστή κυρία Σταματίνα Σταματάκου και ως ιδρυτικά και διοικητικά στελέχη τον κ. Μουμτζίδη και την κυρία Σήλια Σίλερ - Μουμτζίδη. Για τους τελευταίους είναι γνωστό και έχουν δημοσιοποιηθεί αναφορές περί στενών προσωπικών και κοινωνικών σχέσεων με τον Πρωθυπουργό αυτό βέβαια, σε καμία περίπτωση δεν σημαίνει ότι μία προσωπική σχέση αποτελεί και κάτι παράνομο έτσι, αποτελεί, όμως, έναν λόγο για αυξημένη θεσμική εγρήγορση και επιβάλλει πλήρη διαφάνεια ως προς τον τρόπο με τον οποίο συγκεκριμένοι ιδιωτικοί φορείς αποκτούν πρόσβαση, επιρροή και ρόλο στη λειτουργία κρατικών υπηρεσιών  και σας ρωτώ συγκεκριμένα.
 Συμμετείχε η Zero Stray Pawject και η Zero Stray Academy, η κυρία Σταματάκου δηλαδή ή οποιοδήποτε άλλο πρόσωπο συνδεόμενο με αυτούς τους Φορείς στην διαμόρφωση του άρθρου 68; Ζητήθηκε η γνώμη τους από το Υπουργείο Δικαιοσύνης; Υπήρξαν συναντήσεις, αλληλογραφία, εισηγήσεις, προτάσεις ή άτυπες διαβουλεύσεις; Ποιοι ακριβώς συνέταξαν και ποιοι εισηγήθηκαν τη συγκεκριμένη διάταξη; Γιατί, δεν έχουν τεθεί υπ΄όψιν της Επιτροπής οι έγγραφες αυτές απόψεις των αρμόδιων κτηνιατρικών φορέων, των Κτηνιατρικών Σχολών και των ίδιων των Ιατροδικαστικών Υπηρεσιών; 
Τα ερωτήματα αυτά δεν είναι θεωρητικά. Έχω στην διάθεσή μου αλληλουχία μηνυμάτων σχετικά με τη διαχείριση εθελοντών και οχημάτων στο πεδίο σε συνθήκες έκτακτης ανάγκης. Συγκεκριμένα έχω μήνυμα από 18 Ιουλίου του 2023, έχει σταλεί στην κυρία Σταματάκου που αναφέρει χαρακτηριστικά ορίστε, δείτε το και εσείς «Suzuki Swift με την πινακίδα -δεν θέλω να την αναφέρω- πάνε στο κτήμα Ευταξία Βούρου στον Λουτρόπυργο». Σύμφωνα λοιπόν, με αυτήν την καταγγελία που μου έχει διαβιβαστεί την οποία τώρα καταθέτω στα πρακτικά.
Στο σημείο αυτό κατατίθεται το έγγραφο για τα Πρακτικά της Επιτροπής.
Στοιχεία οχημάτων προορισμών αποστέλλονταν όπως προηγουμένως ανέφερα στην κυρία Σταματάκου, προκειμένου στη συνέχεια να διαβιβαστούν προς την Ελληνική Αστυνομία και να δοθούν σχετικές οδηγίες για την είσοδο των εθελοντών στο πεδίο. 
Αν η καταγγελία δεν ισχύει, θέλω να μας την διαψεύσετε. Εάν ισχύει, θέλω να μας εξηγήσετε με ποια θεσμική ιδιότητα η κυρία Σταματάκου ή οποιοδήποτε άλλο στέλεχος Μη Κυβερνητικής Οργάνωσης είχε αυτήν την επικοινωνία και αυτήν την δυνατότητα παρέμβασης. Ποιος τους έχει εξουσιοδοτήσει, με ποια απόφαση, με ποιο πρωτόκολλο, ποια υπηρεσία της Αστυνομίας λάμβανε τις σχετικές πληροφορίες ή τις οδηγίες; Ποιο υπηρεσιακό στέλεχος ήταν υπεύθυνο; Αν υπάρχει καταγραφή των σχετικών επικοινωνιών, των προσώπων που εισήλθαν στο πεδίο και των οχημάτων που χρησιμοποιήθηκαν. 
Δεν μπορεί η δημόσια διοίκηση να λειτουργεί μέσω προσωπικών γνωριμιών, άτυπων δικτύων και ιδιωτικών μηνυμάτων. Δεν μπορεί μία Μη Κυβερνητική Οργάνωση ανεξαρτήτως του έργου που επιτελεί, να μετατρέπεται σταδιακά σε παράλληλο μηχανισμό διαμόρφωσης δημόσιας πολιτικής, εκπαίδευσης κρατικών υπαλλήλων και επιχειρησιακής διασύνδεσης με την Ελληνική Αστυνομία και σήμερα, αντί να αποσαφηνίζετε αυτήν την κατάσταση, δημιουργείτε ένα νέο πεδίο αρμοδιοτήτων στο Υπουργείο Δικαιοσύνης χωρίς σαφές θεσμικό και επιστημονικό πλαίσιο. 
Σας ζητώ να μας καταθέσετε πραγματικά όλα αυτά τα στοιχεία από τα οποία προκύπτει ποιοι συμμετείχαν στη σύνταξη και τη διαμόρφωση του άρθρου 68 να μας καταθέσετε κάθε σχετική αλληλογραφία, εισήγηση, πρακτικό συνάντησης ή άλλη επικοινωνία του Υπουργείου Δικαιοσύνης με μη κυβερνητικούς και ιδιωτικούς φορείς -θα τα κάνω και επίσημη Ερώτηση αυτά- να καταθέσετε τις γνωμοδοτήσεις των αρμόδιων επιστημονικών φορέων, να μας αποσαφηνίσετε, εάν προβλέπεται οποιοσδήποτε άμεσος ή έμμεσος ρόλος της Zero Stray Pawject, της Zero Stray Academy ή στελεχών τους στη διαμόρφωση ή στην εφαρμογή της διάταξης και παράλληλα σας καταθέτω για να μην λέτε ότι μόνον καταγγέλλουμε, συγκεκριμένη πρόταση πλήρους αντικατάστασης του άρθρου 68, παρακαλώ να μοιραστεί και σε όλα τα μέλη της Επιτροπής, η οποία προβλέπει αυτοτελή Κτηνιατροδικαστική Υπηρεσία στο Υπουργείο Αγροτικής Ανάπτυξης και Τροφίμων διότι εκεί ανήκουν οι Κτηνίατροι, περιφερειακές υποδομές, Μητρώο Κτηνιάτρων- Πραγματογνωμόνων, σαφή επιστημονικά πρωτόκολλα, τεχνικούς συμβούλους, κανόνες αμεροληψίας και ρητό αποκλεισμό της εξωθεσμικής διαχείρισης υποθέσεων και πειστηρίων. 
Σας καλώ να την υιοθετήσετε αυτήν τη νομοτεχνική βελτίωση. Εξετάστε την, μόλις την κατέθεσα διαφορετικά, αποσύρετε το άρθρο 68. 
Σας ευχαριστώ πολύ. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ευχαριστούμε και εμείς, κύριε Φλώρε. Τον λόγο έχει ο κ.  Κατσιβαρδάς.
ΧΑΡΑΛΑΜΠΟΣ ΚΑΤΣΙΒΑΡΔΑΣ: Αξιότιμε κύριε Πρόεδρε, αξιότιμε κύριε Υπουργέ, έχω τοποθετηθεί και έχω αιτιολογήσει ειδικά και εμπεριστατωμένα τη θέση μου στην πρώτη τοποθέτησή μου απλώς, θέτω μία προβληματική, η οποία δημιουργήθηκε και από την χθεσινή συμμετοχή των φορέων αναφορικώς ουσιαστικά με το συγκεκριμένο σχέδιο νόμου με κάποιους όρους γιατί εδώ, στην προκειμένη περίπτωση ναι μεν, εναρμονίζεται στην εσωτερική έννομη τάξη αντ’ αυτού, όμως, πρέπει να είμαστε ιδιαίτερα προσεκτικοί και να θέτουμε σε μία διαρκή στάθμιση και σε μία προβληματική βασάνου το τι προκρίνεται, δηλαδή η ελευθερία έκφρασης έτσι όπως κατοχυρώνεται στο άρθρο 14 του Συντάγματος και στο άρθρο 10 της Ευρωπαϊκής Συμβάσεως των δικαιωμάτων του ανθρώπου ή το οτιδήποτε κάποιος διατυπώσει ή εκφράσει συνιστά και υπό ποιες συνθήκες και περιστάσεις με βάση πάντοτε αξιολογώντας τα βιοτικά περιστατικά τα γεγονότα δηλαδή θεμελιώνει αδικοπραξία ή μη. Βεβαίως, το κλειδί εδώ, το πρόκριμα, είναι η θεμελιώδης αρχή της αναλογικότητας. 
Στα πλαίσια αυτά δηλαδή, συστοίχως και συναφώς γεννάται το ερώτημα τι συνιστά καταχρηστική αγωγή δηλαδή, ναι μεν, είναι ένα φαινόμενο το οποίο πρέπει να το δούμε για να προασπιστεί η ελευθερία έκφρασης από κάποιες καταχρηστικές αγωγές εντούτοις, όμως, σε αυτήν την διελκυστίνδα πρέπει να υπάρχει μια συγκεκριμένη κάθε φορά περιπτωσιολογική στάθμιση ούτως ώστε, να μην διολισθήσουμε  σε κάποιες δογματικές αντιλήψεις και να επιτευχθεί το αντίθετο από το επιδιωκόμενο αποτέλεσμα βεβαίως, είναι σχήμα πρωθύστερο  αυτό το οποίο διατυπώνω διότι, η πράξη είναι αυτή, η οποία θα δείξει καθότι πάντοτε το τι λογίζεται ως καταχρηστικό ή μη αναφορικώς με τα μέσα εν γένει και τα ραδιοτηλεοπτικά και τον έντυπο και τον ηλεκτρονικό τύπο σχετίζεται και κατά πόσο αυτοί, οι οποίοι είναι λειτουργοί και προσπαθούν να διακινήσουν ελεύθερα τις εκφράσεις, τη γνώμη, να ενημερώσουν ευθυγραμμίζονται ουσιαστικά και με τις επιταγές της συνταγματικής εννόμου τάξεως και με τα κείμενα της αντίστοιχης νομοθεσίας προστατεύοντας κατά αντιστοιχία και τα δικαιώματα των πολιτών και αυτών των οποίων περιλαμβάνουν στην είδησή τους.
 Είναι μια ιδιαίτερα σύνθετη και περίπλοκη διαδικασία πέραν του κανονιστικού πλαισίου το οποίο σήμερα θεσπίζεται απλώς, θέλω να πω εν άνισοις λόγοις ότι υπάρχει μια ισορροπία ως προς αυτό. Το πρώτο είναι αυτό.
Το δεύτερο είναι αναφορικά -μπορεί να μην το αντιλήφθην εγώ- σχετικά ουσιαστικά για μια προδήλως αβάσιμη καταχρηστική, η οποία ενέγκεται στο πλαίσιο της προδικασίας. Εδώ, εάν δεν απατώμαι δεν μπορούμε να αποκλείσουμε ουσιαστικά και κάποιες καταχρηστικές που ενδεχομένως εμπίπτουν στον όρο αυτό των αγωγών SLAPP δηλαδή, των στρατηγικών αγωγών κατά της προσβολής της προσωπικότητας δημοσιογράφων και ούτω καθ΄εξής, οι οποίες δικονομικά εμπίπτουν στη νέα τακτική διαδικασία γιατί, μπορεί ναι μεν να υπάρχει κάτι τέτοιο- να στρέφεται κατά δημοσιογράφου- και να εμπίπτει στη νέα τακτική ωστόσο, όμως, η πλειονοψηφία είναι στις ειδικές διαδικασίες, τις περιουσιακές διαφορές όπου διαφοροποιούνται οι προθεσμίες διότι, στη νέα τακτική, ήδη με τις νέες τροποποιήσεις που ισχύουν από την 01.01.2026 ήδη προβλέπεται μια τέτοιου είδους διαδικασία προελέγχου στην προδικασία, προτού δηλαδή αχθούν προς εκδίκαση. Υπάρχει ήδη μια δικλείδα ασφαλείας, ένα αρκούντως ικανοποιητικό εχέγγυο απλώς, σε αυτές τις δύο δικονομικές προϋποθέσεις δεν ξέρω τι προβλέπεται ή μη ως προθεσμία.
Εν κατακλείδι κλείνω με έναν προβληματισμό αναφορικώς με τον αποκλεισμό του δικαιώματος αναιρέσεως με γνώμονα το ύψος του ποσού. Φρονώ ότι σε αυτήν την αξιολογική στάθμιση υπερτερεί το δικαίωμα προστασίας του πολίτη κατά το Σύνταγμα, αν δεν απατώμαι το άρθρο 20 παράγραφος 1, δηλαδή φρονώ ότι περιστέλλεται, αποψιλώνεται ο πυρήνας του συνταγματικού δικαιώματος από αυτό το οποίο επιτυγχάνει ο σκοπός της διατάξεως, αυτός δηλαδή να αποσυμφορήσει τα δικαστήρια με απώτερο βεβαίως στόχο την εξυπηρέτηση και την εύρυθμη λειτουργία των πολιτών και την ασφάλεια δικαίου και ούτω καθ΄εξής διότι, υπάρχουν πράγματι περιπτώσεις ακόμα ανεξαρτήτως του ύψους του ποσού, εάν  μιλούμε δηλαδή για τις καταψηφιστικές αγωγές ή συγκεκριμένες αγωγές όπου ο πολίτης έχει θιγεί  ή σε δεύτερο Βαθμό συντρέχουν περιοριστικά οι λόγοι τους οποίους προβλέπει ο Κώδικας Πολιτικής Δικονομίας. Γιατί να του στερηθεί η δυνατότητα αυτή και από κει και πέρα να διεκδικήσει εσχάτως αυτό το οποίο κρίνει και αξιώνει, νιώθοντας ότι έχει αδικηθεί κατάφωρα μέσα στα πλαίσια μιας ιδιωτικής φύσεως διαφοράς ή γενικότερα.
Με αυτούς τους προβληματισμούς κατά τα λοιπά, θεωρώ ότι όπως είχα πει, εγώ συντάσσομαι αναφανδόν με το συγκεκριμένο σχέδιο νόμου θέτοντας αυτές τις προβληματικές. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Θα δώσω τώρα τον λόγο στον Υπουργό, κ. Γιάννη Μπούγα για τη δική του τοποθέτηση. 
Κύριε Υπουργέ, έχετε το λόγο.
ΙΩΑΝΝΗΣ ΝΠΟΥΓΑΣ (Υφυπουργός Δικαιοσύνης): Κυρίες και κύριοι συνάδελφοι, βρισκόμαστε σήμερα στην τρίτη συνεδρίαση της Επιτροπής μας για επεξεργασία του εισαγόμενου σχεδίου νόμου από το Υπουργείο Δικαιοσύνης.
Θα ήθελα πριν ξεκινήσω να δίδω απαντήσεις επί των ζητημάτων που τέθηκαν τόσο από τους Φορείς όσο και από τους συναδέλφους στην Επιτροπή, να ευχαριστήσω θερμά όλους τους εκπροσώπους των επιστημονικών, επαγγελματικών και κοινωνικών Φορέων που συμμετείχαν στη χθεσινή συνεδρίαση της Επιτροπής και εισέφεραν στην βελτίωση και την καλύτερη επεξεργασία των διατάξεων με τα σχόλια και τις παρατηρήσεις τους. 
Οι παρεμβάσεις τους οφείλω να ομολογήσω ότι υπήρξαν ουσιαστικές και τεκμηριωμένες. Έμπρακτη απόδειξη ότι η δημόσια διαβούλευση η οποία έγινε για το συζητούμενο σχέδιο νόμου ήταν μια διαδικασία ουσιαστική, η οποία έχει στόχο όπως και κάθε διαβούλευση νομοσχεδίου την βελτίωση των συζητούμενων διατάξεων.
Εκείνο το οποίο θα ήθελα εξ΄αρχής να σημειώσω είναι ότι όλοι ανεξαιρέτως οι φορείς, ανεγνώρισαν την αναγκαιότητα των δύο βασικών μεταρρυθμίσεων που εισάγει το συζητούμενο σχέδιο νόμου δηλαδή, της θεσμοθέτησης ενός αποτελεσματικού πλαισίου προστασίας όλων των προσώπων που συμμετέχουν στον δημόσιο διάλογο, όπως είναι οι δημοσιογράφοι, ερευνητές, ακτιβιστές και ούτω καθ΄εξής από στρατηγικές αγωγές, αποθαρρύνοντας την συμμετοχή του κοινού στο δημόσιο διάλογο, αφ΄ετέρου της αναμόρφωσης του συστήματος συμμόρφωσης της δημόσιας διοίκησης προς τις δικαστικές αποφάσεις.
Οφείλω να υπενθυμίσω ότι για το πρώτο ζήτημα που αφορά στις καταχρηστικές αγωγές όσοι πήραν το λόγο και θα αναφέρω συγκεκριμένα τον κύριο Αρβανιτάκη, καθηγητή της Νομικής Σχολής και Πρόεδρο της Εταιρείας Νομικών Βορείου Ελλάδος, την κυρία Μαρία Αντωνιάδου, Πρόεδρο της Ένωσης Συντακτών Ημερησίων Εφημερίδων Αθηνών, τον κύριο Δημήτριο Ηλιόπουλο, Αντιπρόεδρο του Δ.Σ. της Ένωσης Εκδοτών Διαδικτύου, τον κύριο Ηλία Κλάπα εκ μέρους της ολομέλειας των Δικηγορικών Συλλόγων Ελλάδας, τον κύριο Γεώργιο Δήμα, τον Πρόεδρο του Διοικητικού Συμβουλίου της Ένωσης Ιδιοκτητών Ημερησίων Εφημερίδων Αθηνών όλοι λοιπόν, αυτοί αναφέρθηκαν με καλά λόγια για το νομοσχέδιο και μάλιστα, επεσήμαναν ιδιαίτερα το γεγονός ότι δεν μένουμε στο ζητούμενο από την Οδηγία δηλαδή, στην ισχύ της σε ό,τι αφορά μόνον τις διασυνοριακές υποθέσεις, αλλά επεκτείνουμε το κανονιστικό της εύρος και στις εθνικές υποθέσεις. 
Ξέρετε, αυτό δεν είναι αυτονόητο για τις υπόλοιπες χώρες κράτη-μέλη της Ευρωπαϊκής Ένωσης που έχουν υποχρέωση ενσωμάτωσης στο δίκαιο τους στην Οδηγία. Ανέφερα συγκεκριμένα στην ομιλία μου κατά την πρώτη συνεδρίαση της Επιτροπής ποιες χώρες μέχρι σήμερα έχουν ενσωματώσει την Οδηγία, η χώρα μας είναι μία από τις πρώτες και είναι νομίζω η μοναδική που επεκτείνει το κανονιστικό της εύρος όχι μόνον στις διασυνοριακές υποθέσεις, αλλά και στις εθνικές υποθέσεις.
Ασφαλώς, κατά την συζήτηση διατυπώθηκαν επιφυλάξεις για επιμέρους ρυθμίσεις του νομοσχεδίου ωστόσο, δεν αναιρούν την θετική προσέγγιση και έκφραση θετικής γνώμης των Φορέων που σας ανέφερα και ανέγνωσα για τις βασικές ρυθμίσεις του σχεδίου νόμου όπως για παράδειγμα, τα κριτήρια εφαρμογής της πρώιμης απόρριψης στις στρατηγικές αγωγές, την κατανομή του βάρους της απόδειξης, την έκταση της αποζημίωσης, την εφαρμογή των διατάξεων σε εκκρεμείς υποθέσεις και ορισμένα ζητήματα τα οποία σχετίζονται με την κατάρτιση και επιμόρφωση των δικαστικών λειτουργών. 
Ως προς το τελευταίο αυτό, είπα στους εκπροσώπους χθες ότι θα ρυθμιστεί με βελτιωτική παρέμβαση, η οποία θα γίνει στο νομοσχέδιο και θα προβλέψουμε την δυνατότητα κατάρτισης των δικαστικών λειτουργών μέσω της Εθνικής Σχολής Δικαστών. Επίσης, επιφυλάχθηκα να μελετήσουμε τις προτάσεις μας όπως τις συνδιαμορφώσαμε για τα ζητήματα κυρίως που αφορούν και απασχόλησαν και τους συναδέλφους, αλλά και τους φορείς για τις εκκρεμείς υποθέσεις και σε αυτό είτε στην συζήτηση, η οποία θα ακολουθήσει την Πέμπτη ή στην Ολομέλεια θα δώσουμε μια λύση η οποία ελπίζω ότι θα ικανοποιεί τους Φορείς και βεβαίως, θα απαντά και στα ερωτήματα τα οποία έθεσαν οι συνάδελφοι βουλευτές.
Σε ό,τι αφορά τις ποινικές υποθέσεις, οι οποίες εξαιρούνται το είπα και χθες, το επαναλαμβάνω και σήμερα τις εξαιρεί η ίδια Οδηγία με την διάταξη του άρθρου 2. Κατά συνέπεια δεν έχουμε δυνατότητα να επεκτείνουμε ή να εισάγουμε ρυθμίσεις που αφορούν ποινικές υποθέσεις. Εμείς και όταν λέω εμείς εννοώ η ελληνική Κυβέρνηση δια του Υπουργείου Δικαιοσύνης αυτό το έχει ήδη πράξει με το νόμο 5090 που κατήργησε -υπενθυμίζω- την διάταξη του άρθρου 362 δηλαδή, το αδίκημα της απλής δυσφήμισης. 
Δεν ήταν μόνον η κατάργηση του άρθρου 362. Αυτό είχε σοβαρή επίπτωση και σε αστικές αξιώσεις οι οποίες εδράζονταν νομικά σε αυτήν την διάταξη και με την κατάργησή της ουσιαστικά καταργήθηκε η νομική βάση που στήριζε όλες αυτές τις αξιώσεις αποζημίωσης σε βάρος εκδοτών, δημοσιογράφων και ούτω καθεξής που εκκρεμούσαν στα δικαστήρια επομένως, η ελληνική Κυβέρνηση, το Υπουργείο Δικαιοσύνης έχει εγκαίρως λάβει μέριμνα για να μπορέσουμε να περιορίσουμε στο ποινικό δίκαιο την καταχρηστικότητα αυτών των αγωγών εν προκειμένω μια και μιλάμε για ποινικό δίκαιο των εγκλήσεων, οι οποίες θα μπορούσαν τηρουμένων των αναλογιών να θεωρηθούν καταχρηστικές και στρατηγικού χαρακτήρα εναντίον των εκδοτών, δημοσιογράφων, ερευνητών και λοιπά.
Σε ό,τι αφορά τις διατάξεις οι οποίες αφορούν στη συμμόρφωση της Διοίκησης επιβεβαιώθηκε η ανάγκη επιτάχυνσης και εξορθολογισμού του ισχύοντος πλαισίου με επιμέρους προτάσεις, οι οποίες αφορούν στη λειτουργία των νέων διαδικασιών συμμόρφωσης. Ως προς την συμμόρφωση θα πω μερικά θέματα τα οποία νομίζω ότι αξίζει να υπενθυμίσουμε και περιλαμβάνονται στο σχέδιο νόμου. 
Η μεταρρύθμιση λοιπόν, επιχειρεί να αντιμετωπίσει το συστηματικό κατά την ομολογία του Ευρωπαϊκού Δικαστηρίου Δικαιωμάτων του Ανθρώπου πρόβλημα της μη συμμόρφωσης ή της πλημμελούς συμμόρφωσης των διοικητικών Αρχών προς τις δικαστικές Αποφάσεις. Επίσης, για πρώτη φορά θέλω να επισημάνω ότι προβλέπεται η δυνατότητα του ακυρωτικού δικαστή του Συμβουλίου της Επικρατείας να διατάξει ήδη με την ακυρωτική απόφαση την διοίκηση να λάβει τα κατάλληλα μέτρα και να προβεί σε ενέργειες για τη συμμόρφωση προς την απόφαση του δικαστηρίου. 
Εδώ τα μέτρα συμμόρφωσης διατάσσονται με την ίδια την Απόφαση επομένως, ενδεχομένως δεν θα χρειαστεί καν να επιληφθεί σε μια δεύτερη φάση το Συμβούλιο Συμμόρφωσης. 
Θέλω να τονίσω σε ό,τι αφορά -επειδή υπήρξε παρατήρηση εκ μέρους συναδέλφων- την διάταξη αυτή ότι η πρόβλεψη για τη δυνατότητα συμμετοχής και επί τιμή δικαστικών λειτουργών στην Επιτροπή αποτελεί αναγκαία ρύθμιση προκειμένου τα μέλη της Επιτροπής να ολοκληρώσουν απρόσκοπτα το έργο τους εντός του 2027, όπως αρχικώς είχε προβλεφθεί, δηλαδή για συγκεκριμένο χρονικό διάστημα χωρίς να πρόκειται για επ’ αόριστον λειτουργία της. Νομίζω και ελπίζω να διασκεδάζει τις όποιες επιφυλάξεις σας η αναφορά μου στα ζητήματα τα οποία έχουν να κάνουν με την συμμετοχή των επί τιμή των δικαστικών λειτουργών.
Επίσης, πρέπει να αναφέρω ότι ιδιαίτερα θετικές και ενθαρρυντικές ήταν και οι τοποθετήσεις για το άρθρο 43 του συζητούμενου σχεδίου νόμου που αφορά στην ποσόστωση 16% υπέρ των πολυτέκνων στις προσλήψεις που γίνονται μέσω του διαγωνισμού από την Εθνική Σχολή Δικαστών και αφορούν την στελέχωση των υπηρεσιών των δικαστηρίων και των εισαγγελιών. Αυτή η ρύθμιση υπενθυμίζω, ακολουθεί και συμπληρώνει μία διάταξη του Υπουργείου Δικαιοσύνης που είχε εισαχθεί και έχει ψηφιστεί από την Εθνική Αντιπροσωπεία στον ν.5197 όπου εκεί προβλέπαμε την δυνατότητα των τριτέκνων ή πολυτέκνων να διορίζονται στις δικαστικές υπηρεσίες που επιθυμούν ανεξάρτητα από τις προϋποθέσεις και τον βαθμό αποφοίτησής τους, από την Εθνική Σχολή Δικαστών. Με αυτήν λοιπόν, την ρύθμιση συμπληρώνεται το κανονιστικό πλαίσιο υπέρ των πολυτέκνων και τριτέκνων οικογενειών.
Θετικές επίσης, είναι οι διατάξεις για την ψηφιοποίηση των διαδικασιών και τον εκσυγχρονισμό της λειτουργίας των δικαστικών υπηρεσιών, ενώ διατυπώθηκαν χρήσιμες, τεχνικές θα τις χαρακτήριζα, επισημάνσεις για τον τρόπο εφαρμογής των συγκεκριμένων διατάξεων.
Έρχομαι τώρα στα επιμέρους άρθρα που σήμερα επισημάνθηκαν από τις κυρίες και τους κυρίους συναδέλφους βουλευτές.
Κυρία Λιακούλη, το Υπουργείο Δικαιοσύνης δεν πρόκειται να φέρει ρύθμιση σαν αυτή που περιγράψατε ή που ενδεχομένως κάποιοι συνάδελφοι θα επιθυμούσαν. Αυτή είναι η απάντησή μου και νομίζω ότι είναι κατηγορηματική και ρητή.
Σε ό,τι αφορά το άρθρο 70 που έχει να κάνει με τους συμβολαιογράφους και το ποσοστό απαρτίας στις γενικές τους συνελεύσεις. 
Κυρίες και κύριοι συνάδελφοι, γνωρίζετε ότι ο συμβολαιογράφος κατά το Σύνταγμα αλλά και τον νόμο, είναι άμισθος δημόσιος λειτουργός και ασκεί δημόσια εξουσία, η όποια δημόσια εξουσία διευρύνθηκε με την δυνατότητα, το δικαίωμα που παρασχέθηκε από το Υπουργείο Δικαιοσύνης στους συμβολαιογράφους να δημοσιεύουν τις διαθήκες. Είναι κάτι το οποίο δεν το επιβάλλαμε, κυρία συνάδελφε. Οι ίδιοι οι συμβολαιογράφοι μας ζήτησαν το δικαίωμα, την αρμοδιότητα, την εξουσία να δημοσιεύουν τις διαθήκες ασφαλώς, όταν έχουν τόσο σημαντικά έργα, τόσο σημαντικά δημόσια καθήκοντα να επιτελέσουν πρέπει στη λήψη των αποφάσεων των συλλογικών τους και αντιπροσωπευτικών τους οργάνων να υπάρχει και ένα ελάχιστο ποσοστό αντιπροσωπευτικότητας και όχι ένα πολύ μικρό ποσοστό -μια ισχνή μειοψηφία ουσιαστικά- να αναιρεί την εκτέλεση δημοσίου καθήκοντος που η Πολιτεία μετά από αίτημα των συμβολαιογράφων επαναλαμβάνω, ανέθεσε προς αυτούς.
Που τα βρήκατε αυτά γραμμένα; Σε ποια ευνομούμενη Πολιτεία μπορεί ένα μικρό ποσοστό, μια μικρή μερίδα επαγγελματιών να διακόπτουν τη λειτουργία, να μην δημοσιεύουν τις διαθήκες και να δημιουργούν τεράστια προβλήματα;
ΕΛΕΝΗ ΚΑΡΑΓΕΩΡΓΟΠΟΥΛΟΥ: Δεν δημοσιεύουν γιατί δεν υπάρχουν θεσμικές εγγυήσεις. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Οι θεσμικές εγγυήσεις έχουν δοθεί. Απλώς, πρέπει να κρατήσουμε τις θεσμικές εγγυήσεις διασφαλίζοντας και το κύρος των συμβολαιογράφων αφ΄ενός, αλλά και τα καθήκοντα τα οποία τους έχουμε αναθέσει αφ΄ετέρου νομίζω, είχαμε την δυνατότητα να το συζητήσουμε αυτό στο προηγούμενο σχέδιο νόμου που έγινε επί μακρόν συζήτηση, όταν φέραμε διάταξη η οποία απαλλάσσει από ελαφρά αμέλεια τους συμβολαιογράφους σε ό,τι αφορά την αρμοδιότητά τους για δημοσίευση διαθηκών.
Επίσης, πρέπει να απαντήσω σε ό,τι αφορά τις αιτιάσεις για τις κτηνιατροδικαστικές υπηρεσίες και θέλω να απαντήσω αναφέροντας τι είπαν οι Φορείς για να μην διαστρεβλώνονται όσα οι φορείς καταθέτουν την προηγούμενη ημέρα την επόμενη ημέρα στη Βουλή. Συμμετείχαν υπενθυμίζω η κυρία Ψαλλά, είναι Διευθύντρια του Εργαστηρίου Παθολογικής Ανατομικής του Τομέα Λοιμωδών και Παρασιτικών Νοσημάτων και Παθολογικής Ανατομικής του Τμήματος Κτηνιατρικής του Αριστοτελείου Πανεπιστημίου, η οποία είπε -επί λέξει διαβάζω από τα Πρακτικά- «Η πρόβλεψη του άρθρου 68 περί διενέργειας κτηνιατροδικαστικών πράξεων αποτελεί μία θεσμική εξέλιξη. Η ελληνική Πολιτεία αναγνωρίζει ότι η διερεύνηση εγκλημάτων εις βάρος των ζώων και η παροχή εξειδικευμένης κτηνιατρικής πραγματογνωμοσύνης αποτελούν δημόσια αποστολή. Με το εν λόγω άρθρο προβλέπεται η στελέχωση της υπηρεσίας αυτής με κτηνιάτρους που θα ανήκουν στο Υπουργείο Δικαιοσύνης και επιτέλους η ποινική καταδίωξη όσων εγκλημάτων ενάντια στα ζώα θα γίνεται οργανωμένα και αποτελεσματικά».
Μιλά στη συνέχεια για την πρόβλεψη των δεκατεσσάρων οργανικών θέσεων, λέει ότι κανείς δεν μπορεί να αμφισβητήσει ότι οι κτηνιατροδικαστικές πράξεις θα διενεργούνται από κτηνιάτρους και καταλήγει επισημαίνοντας ότι το εγχείρημα αυτό δεν ξεκινά από μηδενική βάση υπάρχει ήδη, η επιστημονική εμπειρία, η τεχνογνωσία και η ακαδημαϊκή υποστήριξη τις οποίες το Αριστοτέλειο Πανεπιστήμιο Θεσσαλονίκης είναι έτοιμο να θέσει στην υπηρεσία της πολιτείας και ότι η αναγνώριση της ανάγκης διενέργειας κτηνιατροδικαστών πράξεων από κτηνιάτρους που εντάσσονται στο Υπουργείο Δικαιοσύνης, αποτελεί μια ουσιαστική επένδυση στην αποτελεσματικότερη απονομή της δικαιοσύνης και προστασίας των ζώων και στην επιστημονική τεκμηρίωση των υποθέσεων που καλούνται να διερευνήσουν οι Αρχές διασφαλίζοντας και ενισχύοντας το κράτος δικαίου και αναβαθμίζει την προστασία των ζώων. 
Επίσης, η Πρόεδρος η κυρία Τραχήλη, της Διοικούσας Επιτροπής του Πανελλήνιου Κτηνιατρικού Συλλόγου μιλώντας για το άρθρο 68 λέει «Χαιρετίζουμε -μετά την διευκρίνιση, την προσθήκη του σημείου των προσλήψεων των κτηνιάτρων και τις πρόβλεψης για την πρόσληψη των κτηνιάτρων- την πρωτοβουλία για τη δημιουργία ενός αποτελεσματικού δημόσιου πλαισίου για τη διερεύνηση της κακοποίησης των ζώων, της παράνομης θανάτωσης και των ανεξήγητων θανάτων και χαιρόμαστε που εισακουστήκαμε σε πολύ μεγάλο βαθμό». Όλα αυτά, δεν είναι λόγια δικά μου. Είναι λόγια, απόψεις, θέσεις των Φορέων που καλέσαμε να μιλήσουν για το νομοσχέδιο. 
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Ιατροδικαστή γιατί δεν καλέσατε;
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Ερωτήθηκαν από τους συναδέλφους βουλευτές και όσοι, κυρία συνάδελφε, δεν εκλήθησαν, είχαν τη δυνατότητα και έχουν τη δυνατότητα μέχρι τη συζήτηση στην Ολομέλεια του σχεδίου νόμου να εκφράσουν εγγράφως τις απόψεις τους εσείς, είμαι βέβαιος ότι θα τις διαβάσετε προσεκτικά και θα τις μεταφέρετε και στην Επιτροπή και στην Αίθουσα της Ολομέλειας.
Δυο λόγια για το άρθρο 61 που προβλέπει την επίλυση με διαμεσολάβηση. Όσον αφορά στο άρθρο 61 που αφορά στην επίλυση υποθέσεων που έχουν να κάνουν με ακίνητα που έχουν εγγραφεί στο Εθνικό Κτηματολόγιο ως αγνώστου ιδιοκτήτη. Πρόκειται πραγματικά για χιλιάδες τέτοια ακίνητα όπου οι πολίτες προβάλλουν δικαιώματα από έκτακτη χρησικτησία. Εδώ λοιπόν, τι θέλουμε να κάνουμε. Πρόθεσή μας είναι να μην ταλαιπωρείται ο πολίτης σε ατέρμονες και δαπανηρές δικαστικές διαδικασίες, με αντίδικο το Δημόσιο, όταν το Δημόσιο δεν έχει τη δυνατότητα να υποστηρίξει τα εμπράγματα δικαιώματά του επί ακινήτου που αναγράφεται στο Κτηματολόγιο σαν αγνώστου ιδιοκτήτη. Αυτό νομίζω ότι είναι αντιληπτό. Επί της αρχής υπάρχει αντίρρηση επ’ αυτού; Αν δεν θέλουμε να ξεμπλέκει εύκολα ο ιδιώτης, εάν δεν υπάρχει αντίρρηση από κανένα κόμμα, τότε συμφωνούμε. 
Τι εισφέρθηκε χθες στην Επιτροπή από τους Φορείς; Πρώτον, είπαν ότι ο διαμεσολαβητής έχει δικαιοδοτική αρμοδιότητα. Η απάντηση λοιπόν, είναι ότι η αρμοδιότητα του διαμεσολαβητή δεν είναι δικαιοδοτική, είναι διαπιστωτική εφόσον, τα μέρη με την διαμεσολάβηση καταλήξουν σε ένα πρακτικό αυτό σημαίνει ότι ο διαμεσολαβητής διαπιστώνει την σύμπτωση των βουλήσεων των μερών και ζητά την κήρυξη εκτελεστού εφόσον το επιθυμούν τα μέρη του πρακτικού αυτού. Τι άλλο ελέχθη; Ότι δεν μπορεί ο διαμεσολαβητής να μην έχει ιδιότητα νομικού. Απάντησα ότι αυτό θα το προβλέψουμε, ο διαμεσολαβητής θα είναι νομικός και δη δικηγόρος. Κατά συνέπεια, οι βασικές αιτιάσεις και οι επιφυλάξεις των Φορέων νομίζω με τις εξηγήσεις που έδωσα χθες και επαναλαμβάνω σήμερα στην Επιτροπή μας, αίρονται. 
Ανέφερα το επαναλαμβάνω και σήμερα ότι αυτή η ρύθμιση δεν είναι καινοφανής, δεν εισάγεται για πρώτη φορά στο δίκαιό μας και μάλιστα, εδώ προβλέπονται και εγγυήσεις διότι, ο πληρεξούσιος του Νομικού Συμβουλίου του Κράτους, ο οποίος θα παρασταθεί εκ μέρους του Δημοσίου στην διαδικασία της διαμεσολάβησης δεν θα εκφράσει την προσωπική του άποψη, δεν θα εκφράσει την θέση του με την ανάγνωση της δικογραφίας, αλλά για να συγκατανεύσει και να συμφωνήσει στην επίλυση της διαφοράς με διαμεσολάβηση θα πρέπει να έχει  εφοδιαστεί με δημόσια έγγραφα τα οποία ασφαλώς, θα φροντίσουν να του έχουν αποστείλει οι υπηρεσίες, οι οποίες έχουν επιληφθεί της υπόθεσης, όπως είναι οι κτηματικές υπηρεσίες του Δημοσίου, όπως είναι τα δασαρχεία και ούτω καθ΄εξής επανέρχομαι σε αυτό που είπα λίγο πριν, δεν είναι καινοφανής διάταξη. Υπάρχει στο δίκαιο μας, κυρίες και κύριοι συνάδελφοι, από το 1938. Ο νόμος 1539/1938 στο άρθρο 22, ακριβώς με την ίδια λογική να μην ταλαιπωρούνται οι πολίτες, όταν το Δημόσιο δεν μπορεί να στοιχειοθετήσει δικαιώματά του επί αμφισβητούμενων εκτάσεων προβλέπει μια διοικητική διαδικασία και μάλιστα, την προβλέπει ως υποχρεωτική διότι, η αγωγή σε βάρος του Δημοσίου απορρίπτεται από τα πολιτικά δικαστήρια ως απαράδεκτη, εάν αυτή η διαδικασία δεν έχει προηγηθεί και τι προβλέπει; Την υποβολή αίτησης εξωδικαστικής επίλυσης της διαφοράς δηλαδή, διοικητικής επίλυσης της διαφοράς μεταξύ του ιδιώτη και του Δημοσίου. 
Όταν λοιπόν, έχουμε μια θεσμοθετημένη διοικητική διαδικασία με ελάσσονες εγγυήσεις αυτών που προβλέπονται στην διάταξη του άρθρου 61, μπορεί κανείς να έχει επιφύλαξη και να εκφράζει απόψεις σαν αυτές που ακούστηκαν στην Επιτροπή μας; 
Το ένδικο μέσο της αναίρεσης. Πρέπει να διευκρινίσουμε και νομίζω διευκρινίστηκε και από τους ανώτατους δικαστικούς λειτουργούς που χθες έλαβαν τον λόγο ότι δεν πρόκειται για καμία αντισυνταγματικότητα στη ρύθμιση. Δεν περιορίζεται η πρόσβαση στη δικαιοσύνη, αλλά όπως συμβαίνει σε όλα τα ευνομούμενη κράτη υπάρχουν, όπως χαρακτηρίστηκαν και μάλιστα δεν χαρακτηρίστηκαν αυθαίρετα, χαρακτηρίζονται από την νομολογία του Δικαστηρίου Ανθρωπίνων Δικαιωμάτων φίλτρα για την πρόσβαση στα ανώτατα δικαστήρια.
Εδώ λοιπόν, τέτοιου είδους φίλτρα μπαίνουν στην διάταξη που προβλέπει για την άσκηση αναίρεσης το όριο των 20.000 ευρώ, κυρία συνάδελφε, διαφυλάσσουμε το κύρος του Αρείου Πάγου. Ο Άρειος Πάγος δεν μπορεί να ασχολείται με υποθέσεις ήσσονος σημασίας. Υπάρχει ο πρώτος, υπάρχει και ο δεύτερος Βαθμός. Ο Άρειος Πάγος είναι να ελέγχει νομικά σφάλματα των Αποφάσεων και μάλιστα σοβαρά νομικά σφάλματα, όμως, εδώ, περιορίζουμε το εύρος εφαρμογής της διάταξης με δύο τρόπους. 
Ο πρώτος τρόπος είναι ότι εξαιρούνται οι εργατικές υποθέσεις κάτι το οποίο αποτέλεσε από την πρώτη στιγμή αίτημα του νομικού κόσμου επομένως, δεν ισχύει ο περιορισμός των 20.000 ευρώ στις εργατικές υποθέσεις δεύτερον, δεύτερη εξαίρεση είναι το γεγονός ότι έχει δυνατότητα αυτός, ο οποίος παραπονείται κατά της δικαστικής Απόφασης πρωτοβαθμίου ή δευτεροβαθμίου δικαστηρίου να ζητήσει όχι από το ίδιο το δικαστήριο, δηλαδή το δικαστήριο που εξέδωσε την Απόφαση, όπως προβλέπεται σε άλλα δίκαια, αλλά από τριμελές συμβούλιο του Αρείου Πάγου να του επιτρέψει την άσκηση αναίρεσης. 
Εάν λοιπόν, το συμβούλιο του Αρείου Πάγου κρίνει ότι συντρέχουν στην συγκεκριμένη υπόθεση λόγοι που επιβάλλουν την άσκηση της αναιρέσεως ασφαλώς και το ένδικο μέσον της αναιρέσεως θα ασκηθεί από τον αναιρεσείοντα καθώς επίσης, πρέπει να σας υπενθυμίσω ότι το δίκαιό μας προβλέπει την αναίρεση υπέρ του νόμου, εάν λοιπόν, ο Εισαγγελέας του Αρείου Πάγου κρίνει ότι σε μία υπόθεση παραβιάστηκε ο νόμος ο ίδιος, με δική του πρωτοβουλία θα ασκήσει αναίρεση για την ενότητα της νομολογίας. Υπάρχουν λοιπόν, επάλληλες ασφαλιστικές δικλείδες που όχι μόνον δεν περιορίζουν, αλλά ποιοτικά αναβαθμίζουν την πρόσβαση των πολιτών στη δικαιοσύνη. 
Το άρθρο 36 για την Ευρωπαϊκή Εισαγγελία. Εδώ νομίζω, υπήρξε μία διαστρέβλωση και μάλιστα εκ προθέσεως πλεονασμός είναι, αλλά υπήρξε μια διαστρέβλωση της διάταξης του άρθρου 36.  Η διάταξη, όπως διατυπώνεται σήμερα ισχύει από το 2021 και έτσι ακριβώς με την ίδια διατύπωση αναφέρεται στο ν.4786 του 2021 πρόκειται για το άρθρο 15,  εκεί λοιπόν, για πρώτη φορά με τον συστατικό νόμο της Ευρωπαϊκής Εισαγγελίας ιδρύεται γραμματεία που από τότε υπάγεται στον Υπουργό Δικαιοσύνης.  Έχετε ακούσει κανέναν, κυρίες και κύριοι συνάδελφοι, να διαμαρτύρεται μέχρι σήμερα γι’  αυτήν την διάταξη; Ξαφνικά την ανακάλυψε η «Πλεύση Ελευθερίας» σήμερα και τι κάνουμε με αυτήν τη διάταξη; Δεν πειράζουμε ούτε μια λέξη, ούτε ένα κόμμα, ένα σημείο στίξης από την αρχική διατύπωσή της, αλλά αυξάνουμε τον αριθμό των θέσεων των υπαλλήλων που στελεχώνουν την υπηρεσία της Ευρωπαϊκής Εισαγγελίας.
Έναν τελευταίο λόγο για το άρθρο 57 για το οποίο έγινε επίσης λόγος και χθες, αλλά και σήμερα που δίδει την δυνατότητα να γνωστοποιείται το περιεχόμενο Απόφασης που έχει ληφθεί από τα δικαστήρια. Η διάταξη αυτή επίσης δεν είναι καινοφανής. Υπενθυμίζω ότι η παράγραφος 8, του άρθρου 34 του Προεδρικού Διατάγματος 18 του 1989, δίδει στην Ολομέλεια του Συμβουλίου της Επικρατείας την δυνατότητα να δημοσιεύει μετά το τέλος της διάσκεψης σύντομη ανακοίνωση για το περιεχόμενο της Απόφασης και η εν λόγω διάταξη έχει μέχρι σήμερα αξιοποιηθεί πολλές φορές σε σημαντικές υποθέσεις που απασχολούν την κοινή γνώμη, βάζοντας ένα θεσμικό όριο και μη επιτρέποντας να λέγεται ο,τιδήποτε στη δημόσια σφαίρα που δεν συνάδει προς το περιεχόμενο και το πνεύμα της απόφασης. 
Αυτήν λοιπόν, την διάταξη που επιτυχώς έχει εφαρμοστεί την επεκτείνουμε και για τα υπόλοιπα δικαστήρια και την αφήνουμε όχι στην κρίση της εκτελεστικής εξουσίας, αλλά στην κρίση των δικαστών για το εάν θα κάνουν χρήση ή όχι. 
Κύριε Πρόεδρε, νομίζω ότι απάντησα σε όλα τα θέματα τα οποία ετέθησαν από τους συναδέλφους, εάν κάτι δεν έχει απαντηθεί θα το απαντήσω στην επόμενη συνεδρίασή μας.
 Θέλω να σας ευχαριστήσω θερμά και για την συμβολή σας στην επεξεργασία του σχεδίου νόμου αλλά και στη συζήτηση η οποία ήταν λίαν εποικοδομητική για μας. Ευχαριστώ πολύ. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ανανεώνουμε το ραντεβού μας για την Πέμπτη στις 10.00’ π.μ., στην ίδια Αίθουσα. 
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Τριαντόπουλος Χρήστος, Υψηλάντης Βασίλειος – Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Μάντζος Δημήτριος, Πάνας Απόστολος, Τσίμαρης Ιωάννης, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Πολάκης Παύλος, Ξανθόπουλος Θεόφιλος, Παπαηλιού Γεώργιος, Γραμμένος Βασίλειος, Χήτας Κωνσταντίνος, Κουρουπάκη Ασπασία, Ρούντας Γεώργιος, Κωνσταντοπούλου Ζωή, Ρούσσου Έλλη, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία, Ψυχογιός Γεώργιος.

Τέλος και περί ώρα 15.45΄, λύθηκε η συνεδρίαση.

